title: 2011/695/: Rozhodnutie predsedu Európskej Komisie z  13. októbra 2011 o funkcii a pôsobnosti vyšetrovateľa v niektorých konaniach vo veci hospodárskej súťaže Text s významom pre EHP

text:
               20.10.2011

               SK

               Úradný vestník Európskej únie

               L 275/29

         ROZHODNUTIE PREDSEDU EURÓPSKEJ KOMISIE
   z 13. októbra 2011
   o funkcii a pôsobnosti vyšetrovateľa v niektorých konaniach vo veci hospodárskej súťaže
   (Text s významom pre EHP)
   (2011/695/EÚ)
   PREDSEDA EURÓPSKEJ KOMISIE,
   so zreteľom na Zmluvu o Európskej únii,
   so zreteľom na Zmluvu o fungovaní Európskej únie,
   so zreteľom na Dohodu o Európskom hospodárskom priestore,
   so zreteľom na rokovací poriadok Komisie (1), a najmä na jeho článok 22,
   keďže:

               (1)

               V rámci systému presadzovania práva v oblasti hospodárskej súťaže, ktorý bol vytvorený v Zmluve o fungovaní Európskej únie (ďalej len „zmluva“), Komisia vyšetruje prípady a rozhoduje o nich správnym rozhodnutím, ktoré podlieha súdnemu preskúmaniu Súdnym dvorom Európskej únie (ďalej len „Súdny dvor“).

               (2)

               Komisia musí viesť konania vo veci hospodárskej súťaže spravodlivo, nestranne a objektívne a musí zabezpečiť dodržiavanie procesných práv dotknutých účastníkov tak, ako je ustanovené v nariadení Rady (ES) č. 1/2003 zo 16. decembra 2002 o vykonávaní pravidiel hospodárskej súťaže ustanovených v článkoch 81 a 82 zmluvy (2), v nariadení Rady (ES) č. 139/2004 z 20. januára 2004 o kontrole koncentrácií medzi podnikmi (nariadenie ES o fúziách) (3), nariadení Komisie (ES) č. 773/2004 zo 7. apríla 2004, ktoré sa týka vedenia konania Komisiou podľa článkov 81 a 82 Zmluvy o založení ES (4), a v nariadení Komisie (ES) č. 802/2004 zo 7. apríla 2004, ktorým sa vykonáva nariadenie Rady (ES) č. 139/2004 o kontrole koncentrácií medzi podnikmi (5), ako aj v príslušnej judikatúre Súdneho dvora. Najmä právo dotknutých účastníkov na vypočutie pred prijatím akéhokoľvek individuálneho rozhodnutia, ktoré má na nich nepriaznivý vplyv, je jedným zo základných práv práva Európskej únie uznaných v Charte základných práv, a najmä v jej článku 41 (6).

               (3)

               V záujme zabezpečenia účinného výkonu procesných práv dotknutých účastníkov, iných zúčastnených strán v zmysle článku 11 písm. b) nariadenia (ES) č. 802/2004 (ďalej len „iné zúčastnené strany“), sťažovateľov v zmysle článku 7 ods. 2 nariadenia (ES) č. 1/2003 (ďalej len „sťažovatelia“) a osôb iných ako sú osoby uvedené v článkoch 5 a 11 nariadenia (ES) č. 773/2004 a tretích osôb v zmysle článku 11 nariadenia Komisie (ES) č. 802/2004 (ďalej len „tretie osoby“) zúčastnených na konaní vo veci hospodárskej súťaže, by mala byť zodpovednosť za zabezpečenie dodržiavania takýchto práv zverená nezávislej osobe s praxou vo veciach hospodárskej súťaže, ktorá má potrebnú integritu na to, aby prispela k objektívnosti, transparentnosti a účinnosti týchto konaní.

               (4)

               Komisia vytvorila na tento účel v roku 1982 funkciu vyšetrovateľa, revidovala ju v rozhodnutí Komisie 94/810/ESUO, ES z 12. decembra 1994 o pôsobnosti vyšetrovateľov v konaniach vo veci súťaže pred Komisiou (7) a v rozhodnutí Komisie 2001/462/ES, ESUO z 23. mája 2001 o pôsobnosti vyšetrovateľov v niektorých konaniach vo veci hospodárskej súťaže (8). Teraz je potrebné objasniť a ďalej posilniť úlohu vyšetrovateľa a upraviť pôsobnosť vyšetrovateľa, so zreteľom na vývoj ku ktorému došlo v právnych predpisoch Únie v oblasti hospodárskej súťaže.

               (5)

               Funkcia vyšetrovateľa je všeobecne vnímaná ako dôležitý príspevok ku konaniam vo veci hospodárskej súťaže pred Komisiou vzhľadom na nezávislosť a odbornosť, ktorými vyšetrovatelia prispeli k týmto konaniam. V snahe zabezpečiť pokračujúcu nezávislosť vyšetrovateľa od generálneho riaditeľstva pre hospodársku súťaž, by mal byť tento vyšetrovateľ pričlenený na administratívne účely k členovi Komisie s osobitnou zodpovednosťou za hospodársku súťaž.

               (6)

               Vyšetrovateľ by mal byť menovaný v súlade s pravidlami ustanovenými v služobnom poriadku úradníkov a v podmienkach zamestnávania ostatných zamestnancov Európskej únie. V súlade s týmito pravidlami možno tiež uvažovať o uchádzačoch, ktorí nie sú úradníkmi Európskej komisie. Mala by byť zaručená transparentnosť pri menovaní, ukončení menovania a preložení vyšetrovateľa.

               (7)

               Komisia môže vymenovať jedného vyšetrovateľa alebo viacerých vyšetrovateľov a mala by im zabezpečiť pomocný personál. Ak vyšetrovateľ zistí pri výkone svojej funkcie konflikt záujmov, mal by sa v takomto prípade vzdať konania. Ak vyšetrovateľ nie je schopný konať, mal by jeho úlohu prevziať iný vyšetrovateľ.

               (8)

               Vyšetrovateľ by mal fungovať ako nezávislý arbiter, ktorý sa snaží riešiť otázky týkajúce sa účinného výkonu procesných práv dotknutých účastníkov, iných zúčastnených strán, sťažovateľov a zainteresovaných tretích strán v prípade, že sa tieto ťažkosti nedokázali vyriešiť prostredníctvom predchádzajúcich kontaktov s útvarmi Komisie zodpovednými za vedenie konaní vo veci hospodárskej súťaži, ktoré musia rešpektovať tieto procesné práva.

               (9)

               Pôsobnosť vyšetrovateľa v konaniach vo veci hospodárskej súťaži by sa mala upraviť tak, aby bol zaistený účinný výkon procesných práv počas konania pred Komisiou podľa článku 101 a 102 zmluvy a nariadenia (ES) č. 139/2004, najmä práva na vypočutie.

               (10)

               S cieľom posilniť túto úlohu by vyšetrovateľovi mala byť prisúdená funkcia ochrany účinného výkonu procesných práv podnikov a združení podnikov v kontexte vyšetrovacích právomocí Komisie podľa kapitoly V nariadenia (ES) č. 1/2003, ako aj podľa článku 14 nariadenia Rady (ES) č. 139/2004, ktoré stanovujú Komisii právomoci ukladať pokuty podnikom a združeniam podnikov. Vyšetrovateľovi by mali byť počas tejto fázy vyšetrovania pridelené aj osobitné funkcie v súvislosti so žiadosťami o povinnosť advokáta zachovávať mlčanlivosť, právo nevypovedať vo svoj neprospech, lehoty na odpoveď na rozhodnutie o žiadosti o informácie podľa článku 18 ods. 3 nariadenia Rady (ES) č. 1/2003, ako aj v súvislosti s právom podnikov alebo združení podnikov, ktoré sú predmetom vyšetrovacieho opatrenia Komisie podľa kapitoly V nariadenia (ES) č. 1/2003, na informovanie o ich procesnom postavení konkrétne, či sú predmetom vyšetrovania, a ak áno, o predmete a účele takéhoto vyšetrovania. Pri posudzovaní žiadostí v súvislosti s právom nevypovedať vo svoj neprospech môže vyšetrovateľ zvážiť, či podniky predkladajú zjavne neodôvodnené žiadosti o ochranu jednoducho ako taktiku zdržiavania.

               (11)

               Vyšetrovateľ by mal byť schopný zjednodušiť vyriešenie otázky, či sa na dokument vzťahuje povinnosť advokáta zachovávať mlčanlivosť. Ak podnik alebo združenie podnikov predkladajúcich žiadosť súhlasí, vyšetrovateľ bude smieť s týmto cieľom preskúmať dotknutý dokument a poskytnúť primerané odporúčanie s odkazom na platnú judikatúru Súdneho dvora.

               (12)

               Vyšetrovateľ by mal byť zodpovedný za rozhodnutie, či tretia osoba preukazuje dostatočný záujem o vypočutie. Spotrebiteľské združenia, ktoré požiadajú o vypočutie, by sa mali všeobecne považovať za podniky s dostatočným záujmom, ak sa konanie týka výrobkov a služieb využívaných konečnými spotrebiteľmi, alebo výrobkov a služieb, ktoré predstavujú priamy vstup pre takéto výrobky a služby.

               (13)

               Vyšetrovateľ by mal rozhodnúť, či pripustiť k ústnemu vypočutiu sťažovateľov a zainteresované tretie osoby so zreteľom na ich možný prínos k objasneniu rozhodujúcich skutočností daného prípadu.

               (14)

               Právo dotknutých účastníkov na vypočutie pred prijatím konečného rozhodnutia, ktoré nepriaznivo ovplyvňuje ich záujmy, je zaručené prostredníctvom ich práva na písomné odpovede na predbežné stanovisko Komisie, ako sa uvádza v oznámení námietok, a ich práva predniesť svoje argumenty pri ústnom vypočutí v prípade, že o to požiadali. Aby účastníci, ktorým bolo určené oznámenie námietok, účinne vykonávali tieto práva, majú právo na prístup k vyšetrovaciemu spisu Komisie.

               (15)

               S cieľom zabezpečiť účinný výkon práv na obhajobu účastníkov, ktorým bolo oznámenie námietok určené, vyšetrovateľ by mal byť povinný zabezpečiť, aby sa vyriešili spory o prístup k spisu alebo o ochrane obchodného tajomstva a iných dôverných informácií medzi týmito účastníkmi a generálnym riaditeľstvom Komisie pre hospodársku súťaž. Vo výnimočných prípadoch môže vyšetrovateľ pozastaviť plynutie lehoty, v ktorej by mal adresát oznámenia námietok odpovedať na toto oznámenie, až do vyriešenia sporu o prístup k spisu, ak by adresát nedokázal odpovedať v rámci poskytnutej lehoty a poskytnutie predĺženia by v danom čase nebolo primeraným riešením.

               (16)

               Aby sa zabezpečil účinný výkon procesných práv a súčasne rešpektovali oprávnené záujmy dôvernosti, mal by byť vyšetrovateľ v prípade potreby schopný nariadiť osobitné opatrenie pre prístup k spisu Komisie. Vyšetrovateľ by mal mať predovšetkým právomoc rozhodnúť o obmedzenom sprístupnení časti spisu účastníkovi žiadajúcemu o prístup, napríklad obmedzením počtu alebo kategórie osôb, ktoré majú prístup, a využitia informácií, ktoré sa sprístupňujú.

               (17)

               Vyšetrovateľ by mal byť zodpovedný za rozhodovanie o žiadostiach o predĺženie lehoty určenej na odpoveď na oznámenie námietok, doplňujúce oznámenie námietok alebo opis skutočnosti alebo o lehotách, v rámci ktorých iné zúčastnené strany, sťažovatelia alebo zainteresované tretie osoby môžu predložiť pripomienky v prípade nezhody medzi niektorou z týchto osôb a generálnym riaditeľstvom pre hospodársku súťaž.

               (18)

               Vyšetrovateľ by mal presadzovať účinnosť ústneho vypočutia okrem iného tým, že prijme všetky primerané prípravné opatrenia vrátane rozoslania predbežného zoznamu účastníkov a predbežného programu v dostatočnom predstihu pred vypočutím.

               (19)

               Ústne vypočutie umožňuje účastníkom, ktorým Komisia adresovala oznámenie námietok a iným zúčastneným stranám ďalej vykonávať svoje právo na vypočutie a rozvíjať svoje argumenty ústne pred Komisiou, ktorá by mala byť zastúpená svojím generálnym riaditeľstvom pre hospodársku súťaž, ako aj ďalšími útvarmi, ktoré prispievajú k ďalšej príprave rozhodnutia, ktoré má Komisia prijať. Malo by poskytnúť ďalšiu príležitosť, aby sa zabezpečilo, že všetky relevantné skutočnosti - priaznivé či nepriaznivé pre dotknutých účastníkov vrátane skutkových okolností súvisiacich so závažnosťou a dobou trvania údajného porušovania - sa v čo najväčšej možnej miere vyjasnili. Ústne vypočutie by malo účastníkom takisto umožniť predložiť svoje argumenty týkajúce sa záležitostí, ktoré môžu byť dôležité pre prípadné uloženie pokút.

               (20)

               Na zabezpečenie účinnosti ústnych vypočutí môže vyšetrovateľ povoliť účastníkom, ktorým bolo určené oznámenie námietok, sťažovateľom, iným zúčastneným stranám pozvaným na vypočutie, útvarom Komisie a orgánom členských štátov, klásť počas vypočutia otázky. Ústne vypočutie by nemalo byť verejné, aby sa zaručilo, že všetci účastníci sa môžu slobodne vyjadriť. Preto informácie zverejnené počas ústneho vypočutia by sa nemali použiť na iné účely než na súdne, resp. správne konania vo veci uplatňovania článkov 101 a 102 zmluvy. V odôvodnených prípadoch v súvislosti s ochranou obchodného tajomstva a iných dôverných informácií by mal mať vyšetrovateľ možnosť vypočuť osoby na neverejnom zasadnutí.

               (21)

               Účastníci konania, ktorí ponúknu záväzky podľa článku 9 nariadenia (ES) č. 1/2003, ako aj účastníci, ktorí sú zapojení do postupov urovnania v kartelových prípadoch podľa článku 10a nariadenia (ES) č. 773/2004, by mali mať možnosť obrátiť sa na vyšetrovateľa v súvislosti s účinným výkonom svojich procesných práv.

               (22)

               Vyšetrovateľ má podávať správu o dodržiavaní účinného výkonu procesných práv počas konaní vo veci hospodárskej súťaže. Okrem toho a nezávisle od svojej funkcie podávať správy, by mal mať vyšetrovateľ takisto možnosť vznášať pripomienky k ďalšiemu pokračovaniu a objektívnosti konania, a tým prispieť k záruke ukončenia konaní vo veci hospodárskej súťaže na základe dôkladného posúdenia všetkých relevantných skutočností.

               (23)

               Pri zverejňovaní informácií o fyzických osobách má vyšetrovateľ dbať najmä na nariadenie Európskeho parlamentu a Rady (ES) č. 45/2001 z 18. decembra 2000 o ochrane jednotlivcov so zreteľom na spracovanie osobných údajov inštitúciami a orgánmi Spoločenstva a o voľnom pohybe takýchto údajov (9).

               (24)

               Rozhodnutie 2001/462/ES, ESUO by sa malo zrušiť,

         ROZHODOL TAKTO:
   KAPITOLA 1

      ÚLOHA, MENOVANIE A POVINNOSTI VYŠETROVATEĽA

   Článok 1
   Vyšetrovateľ
   1.   Pre konania vo veci hospodárskej súťaže je menovaný jeden alebo viac vyšetrovateľov, ktorých právomoci a povinnosti sú stanovené v tomto rozhodnutí.
   2.   Vyšetrovateľ chráni účinný výkon procesných práv počas celého konania pred Komisiou vo veci hospodárskej súťaže na vykonávanie článkov 101 a 102 zmluvy a podľa nariadenia (ES) č. 139/2004 (ďalej len „konania vo veci hospodárskej súťaže“).
   Článok 2
   Menovanie, ukončenie menovania a zastupovanie
   1.   Vyšetrovateľa menuje Komisia. Menovanie je uverejnené v Úradnom vestníku Európskej únie. Každé prerušenie menovania vyšetrovateľa, ukončenie menovania vyšetrovateľa alebo preloženie vyšetrovateľa podlieha odôvodnenému rozhodnutiu Komisie. Takéto rozhodnutie sa uverejní v Úradnom vestníku Európskej únie.
   2.   Vyšetrovateľ je na administratívne účely priradený k členovi Komisie s osobitnou zodpovednosťou za hospodársku súťaž (ďalej len „príslušný člen Komisie“).
   3.   Ak vyšetrovateľ nie je schopný konať, jeho úlohu vykonáva iný vyšetrovateľ. Ak žiaden vyšetrovateľ nie je schopný konať, príslušný člen Komisie v prípade potreby po konzultácii s vyšetrovateľom určí iného spôsobilého úradníka Komisie, ktorý nie je zapojený do daného prípadu, aby vykonával povinnosti vyšetrovateľa.
   4.   V prípade skutočného alebo možného konfliktu záujmov sa vyšetrovateľ zdrží konania v danom prípade. Uplatní sa odsek 3.
   Článok 3
   Spôsob činnosti
   1.   Pri výkone svojej funkcie koná vyšetrovateľ nezávisle.
   2.   Pri výkone svojej funkcie vyšetrovateľ zohľadňuje potrebu účinného uplatňovania pravidiel hospodárskej súťaže v súlade s platnými právnymi predpismi Únie a zásadami ustanovenými Súdnym dvorom.
   3.   Pri výkone svojej funkcie má vyšetrovateľ prístup k akémukoľvek spisu súvisiacemu s konaním vo veci hospodárskej súťaže pred Komisiou podľa článkov 101 a 102 zmluvy a podľa nariadenia (ES) č. 139/2004.
   4.   Riaditeľ zodpovedný za vyšetrovanie prípadu na generálnom riaditeľstve pre hospodársku súťaž (ďalej len „zodpovedný riaditeľ“) neustále informuje vyšetrovateľa o vývoji postupu.
   5.   Vyšetrovateľ môže predložiť príslušnému členovi Komisie pripomienky k akejkoľvek záležitosti vyplývajúcej z akéhokoľvek konania Komisie vo veci hospodárskej súťaže.
   6.   Ak vyšetrovateľ predloží príslušnému členovi Komisie odôvodnené odporúčania alebo prijme rozhodnutia, ako sa predpokladá v tomto rozhodnutí, poskytne vyšetrovateľ kópie týchto dokumentov zodpovednému riaditeľovi a právnemu servisu Komisie.
   7.   V súvislosti s akoukoľvek záležitosťou týkajúcou sa účinného výkonu procesných práv dotknutých účastníkov, iných zúčastnených strán v zmysle článku 11 písm. b) nariadenia (ES) č. 802/2004 (ďalej len „iné zúčastnené strany“), sťažovateľov v zmysle článku 7 ods. 2 nariadenia (ES) č. 1/2003 (ďalej len „sťažovateľ“) a zainteresovaných tretích osôb v zmysle článku 5 tohto rozhodnutia zúčastnených na takomto konaní sa tieto osoby najprv obrátia na generálne riaditeľstvo pre hospodársku súťaž. Ak nedôjde k vyriešeniu danej záležitosti, môže byť postúpená na nezávislé preskúmanie vyšetrovateľovi. Žiadosti týkajúce sa opatrení, na ktoré sa vzťahuje lehota, musia byť podané včas v rámci pôvodnej lehoty.
   KAPITOLA 2

      VYŠETROVANIE

   Článok 4
   Procesné práva vo fáze vyšetrovania
   1.   Vyšetrovateľ chráni účinný výkon procesných práv, ktoré vznikajú v kontexte výkonu vyšetrovacích právomocí Komisie podľa kapitoly V nariadenia (ES) č. 1/2003 a v konaniach, ktoré môžu vyústiť do udelenia pokút podľa článku 14 nariadenia (ES) č. 139/2004.
   2.   Vyšetrovateľ má na základe článku 3 ods. 7 najmä tieto funkcie:

               a)

               Podniky alebo združenia podnikov môžu vyšetrovateľa požiadať o preskúmanie žiadosti, aby sa na dokument požadovaný Komisiou pri výkone právomocí, ktoré jej boli udelené podľa článkov 18, 20 alebo 21 nariadenia (ES) č. 1/2003, pri vyšetrovaniach podľa článku 13 nariadenia (ES) č. 139/2004 alebo v kontexte vyšetrovacích opatrení v konaní, ktoré môže mať za následok udelenie pokuty podľa článku 14 nariadenia (ES) č. 139/2004, a ktorý nebol vydaný Komisii, vzťahovala povinnosť advokáta zachovávať mlčanlivosť v zmysle judikatúry Súdneho dvora. Vyšetrovateľ môže preskúmať vec iba vtedy, ak podnik alebo združenie podnikov predkladajúce žiadosť súhlasí s tým, že si vyšetrovateľ prezrie informácie, na ktoré sa údajne vzťahuje povinnosť advokáta zachovávať mlčanlivosť, ako aj súvisiace dokumenty, ktoré vyšetrovateľ považuje pre svoje preskúmanie za nevyhnutné. Bez toho, aby odhalil potenciálne chránený obsah informácií, oznámi vyšetrovateľ zodpovednému riaditeľovi a podniku alebo združeniu podnikov svoje predbežné stanovisko a môže prijať primerané kroky na podporu vzájomne prijateľného riešenia. Ak sa nedospeje k žiadnemu riešeniu, môže vyšetrovateľ bez toho, aby odhalil potenciálne chránený obsah dokumentu vypracovať odôvodnené odporúčanie pre príslušného člena Komisie. Účastník predkladajúci požiadavku dostane kópiu tohto odporúčania.

               b)

               Ak adresát žiadosti o informácie podľa článku 18 ods. 2 nariadenia (ES) č. 1/2003 odmietne odpovedať na otázku v takejto žiadosti a odvolá sa pritom na právo nevypovedať vo svoj neprospech, ktoré je stanovené judikatúrou Súdneho dvora, môže vec v primeranom čase po prijatí žiadosti postúpiť vyšetrovateľovi. Vo vhodných prípadoch a so zreteľom na potrebu vyhnúť sa zbytočným prieťahom v konaní môže vyšetrovateľ poskytnúť odôvodnené odporúčanie týkajúce sa uplatniteľnosti práva nevypovedať vo svoj neprospech a informovať zodpovedného riaditeľa o vyvodených záveroch, ktoré je potrebné zohľadniť v prípade všetkých následných rozhodnutí prijatých podľa článku 18 ods. 3 nariadenia (ES) č. 1/2003. Adresát žiadosti dostane kópiu odôvodneného odporúčania.

               c)

               Ak sa adresát žiadosti o informácie podľa článku 18 ods. 3 nariadenia (ES) č. 1/2003 domnieva, že lehota určená na odpoveď je prikrátka, môže vec postúpiť vyšetrovateľovi včas pred uplynutím pôvodne určenej lehoty. Vyšetrovateľ s prihliadnutím na dĺžku a náročnosť žiadosti o informácie a požiadavky vyšetrovania rozhodne o tom, či sa lehota predĺži.

               d)

               Podniky a združenia podnikov, ktoré sú predmetom vyšetrovacieho opatrenia Komisie podľa kapitoly V nariadenia (ES) č. 1/2003 majú právo byť informované o svojom procesnom postavení, a to predovšetkým o tom, či sú predmetom vyšetrovania, a ak áno, o predmete a účele takéhoto vyšetrovania. Ak sa takýto podnik alebo združenie podnikov domnieva, že nebol riadne informovaný o svojom procesnom postavení generálnym riaditeľstvom pre hospodársku súťaž, môže vec postúpiť na vyriešenie vyšetrovateľovi. Vyšetrovateľ prijme rozhodnutie, že generálne riaditeľstvo pre hospodársku súťaž bude informovať podnik alebo združenie podnikov, ktoré podali žiadosť, o ich procesnom postavení. Toto rozhodnutie sa oznámi podniku alebo združeniu podnikov, ktoré podali žiadosť.

         KAPITOLA 3

      ŽIADOSTI O VYPOČUTIE

   Článok 5
   Zainteresované tretie osoby
   1.   Žiadosti o vypočutie od iných osôb, než ktoré sú uvedené v článkoch 5 a 11 nariadenia (ES) č. 773/2004 a tretích osôb v zmysle článku 11 nariadenia (ES) č. 802/2004 (ďalej len „tretie osoby“) musia byť v súlade s článkom 13 ods. 1 nariadenia (ES) č. 773/2004 a článku 16 nariadenia (ES) č. 802/2004. Žiadosti sa predkladajú v písomnej forme a preukazujú záujem žiadateľa o výsledok konania.
   2.   Vyšetrovateľ po konzultácii so zodpovedným riaditeľom rozhodne, či tretie osoby majú byť vypočuté. Pri posudzovaní, či tretia osoba preukazuje dostatočný záujem, vyšetrovateľ zohľadní, či a do akej miery je žiadateľ dostatočne ovplyvnený správaním, ktoré je predmetom konania vo veci hospodárskej súťaže alebo či žiadateľ spĺňa požiadavky stanovené v článku 18 ods. 4 nariadenia (ES) č. 139/2004.
   3.   Ak sa vyšetrovateľ domnieva, že žiadateľ nepreukázal dostatočný záujem o vypočutie, upovedomí ho o tom písomne. Určí sa lehota, v ktorej žiadateľ môže vyjadriť svoje stanovisko písomne. Ak žiadateľ vyjadrí svoje názory písomne v lehote určenej vyšetrovateľom a písomné vyjadrenie nevedie k odlišnému posúdeniu, toto zistenie je uvedené v odôvodnenom rozhodnutí, ktoré je oznámené žiadateľovi. Ak žiadateľ nevyjadrí svoj názor v lehote určenej vyšetrovateľom, žiadosť sa považuje za stiahnutú.
   4.   Vyšetrovateľ informuje účastníkov konania vo veci hospodárskej súťaže od začatia konania podľa článku 11 ods. 6 nariadenia (ES) č. 1/2003 alebo článku 6 ods. 1 písm. c) nariadenia č. 139/2004 o totožnosti zainteresovaných tretích osôb, ktoré majú byť vypočuté v prípade, že takéto zverejnenie nepredstavuje pre osobu alebo podnik značnú ujmu.
   Článok 6
   Právo na ústne vypočutie, účasť sťažovateľov a tretích osôb na vypočutí
   1.   Na žiadosť účastníkov, ktorým Komisia adresovala oznámenie námietok, alebo iných zúčastnených strán v zmysle článku 11 písm. b) nariadenia (ES) č. 802/2004, uskutoční vyšetrovateľ ústne vypočutie, aby takíto účastníci mohli ďalej rozviesť svoje písomné vyjadrenia.
   2.   Vyšetrovateľ môže v prípade potreby a po konzultácii so zodpovedným riaditeľom rozhodnúť, že poskytne sťažovateľom a zainteresovaným tretím osobám v zmysle článku 5 možnosť vyjadriť svoje názory na ústnom vypočutí účastníkov, ku ktorému bolo vydané oznámenie námietok, ak o to požiadali vo svojich písomných vyjadreniach. Vyšetrovateľ môže k účasti na ústnom vypočutí prizvať ako pozorovateľov aj zástupcov z orgánov pre hospodársku súťaž z tretích krajín v súlade s dohodami uzavretými medzi Úniou a tretími krajinami.
   KAPITOLA 4

      PRÍSTUP K SPISU, DÔVERNOSŤ A OBCHODNÉ TAJOMSTVÁ

   Článok 7
   Prístup k spisu a prístup k dokumentom a informáciám
   1.   Ak účastník, ktorý využil svoje právo na prístupu k spisu, má dôvod domnievať sa, že Komisia vlastní dokumenty, ktoré mu neboli sprístupnené, a že tieto dokumenty sú nevyhnutné pre riadny výkon práva na vypočutie, môže vyšetrovateľovi predložiť odôvodnenú žiadosť o prístup k týmto dokumentom s výhradou článku 3 ods. 7.
   2.   S výhradou článku 3 ods. 7 môžu iné zúčastnené strany, žiadatelia a zainteresované tretie osoby v zmysle článku 5 podať odôvodnenú žiadosť vyšetrovateľovi za týchto okolností:

               a)

               iné zúčastnené strany, ktoré majú dôvod domnievať sa, že neboli informované o námietkach určených oznamujúcim stranám v súlade s článkom 13 ods. 2 nariadenia (ES) č. 802/2004;

               b)

               sťažovateľ, ktorého Komisia informovala o svojom úmysle zamietnuť sťažnosť podľa článku 7 ods. 1 nariadenia (ES) č. 773/2004 a ktorý má dôvod domnievať sa, že Komisia vlastní dokumenty, ktoré mu neboli sprístupnené a že tieto dokumenty sú nevyhnutné pre riadny výkon jeho práv v súlade s článkom 8 ods. 1 nariadenia (ES) č. 773/2004;

               c)

               sťažovateľ, ktorý sa domnieva, že nedostal kópiu znenia oznámenia námietok, ktoré nemá dôverný charakter, v súlade s článkom 6 ods. 1 nariadenia (ES) č. 773/2004 alebo že znenie oznámenia námietok, ktoré nemá dôverný charakter, nebolo vypracované tak, aby umožňovalo účinný výkon jeho práv s výnimkou prípadov, na ktoré sa vzťahuje konanie o urovnaní;

               d)

               zainteresovaná tretia osoba v zmysle článku 5 tohto rozhodnutia, ktorá má dôvod domnievať sa, že nebola informovaná o povahe a predmete postupu v súlade s článkom 13 ods. 1 nariadenia (ES) č. 773/2004 a článkom 16 ods. 1 nariadenia (ES) č. 802/2004. To isté platí pre sťažovateľa, ktorý má dôvod domnievať sa, že nebol informovaný o povahe a predmete postupu v súlade s článkom 6 ods. 1 nariadenia (ES) č. 773/2004, v prípade, na ktorý sa uplatňuje konanie o urovnaní.

         3.   Vyšetrovateľ prijme odôvodnené rozhodnutie o žiadosti, ktorá mu bola adresovaná, podľa odsekov 1 alebo 2 a oznámi toto rozhodnutie osobe, ktorá podala žiadosť, a akýmkoľvek iným osobám dotknutým týmto postupom.
   Článok 8
   Obchodné tajomstvá alebo iné dôverné informácie
   1.   V prípade, že Komisia má v úmysle zverejniť informácie, ktoré môžu predstavovať obchodné tajomstvo alebo iné dôverné informácie akéhokoľvek podniku alebo osoby, títo sú písomne informovaní o takomto úmysle a jeho dôvodoch generálnym riaditeľstvom pre hospodársku súťaž. Určí sa lehota, v ktorej daný podnik alebo osoba môžu predložiť akékoľvek písomné pripomienky.
   2.   V prípade, že daný podnik alebo osoba nesúhlasí so zverejnením informácií, môže vec postúpiť vyšetrovateľovi. Ak sa vyšetrovateľ domnieva, že informácie môžu byť zverejnené, pretože nepredstavujú obchodné tajomstvo alebo iné dôverné informácie alebo preto, že existuje prevládajúci záujem na ich zverejnení, uvedie sa toto zistenie v odôvodnenom rozhodnutí, ktoré sa oznámi dotknutému podniku alebo osobe. V rozhodnutí sa uvedie termín, po ktorom sa príslušné informácie zverejnia. Tento termín nesmie byť stanovený skôr ako jeden týždeň odo dňa oznámenia.
   3.   Odseky 1 a 2 sa primerane uplatňujú na zverejnenie informácií formou uverejnenia v Úradnom vestníku Európskej únie.
   4.   V záujme vyváženia účinného výkonu práv účastníka na obhajobu s oprávnenými záujmami dôvernosti, môže vyšetrovateľ prípadne rozhodnúť, že časti spisu, ktoré sú nevyhnutné pre výkon práv účastníka na obhajobu, budú účastníkovi žiadajúcemu prístup sprístupnené obmedzeným spôsobom, podrobnosti ktorého určí vyšetrovateľ.
   KAPITOLA 5

      PREDĹŽENIE LEHÔT

   Článok 9
   Žiadosti o predĺženie lehôt
   1.   Ak sa adresát oznámenia námietok domnieva, že lehota určená pre jeho odpoveď na oznámenie námietok, je prikrátka, môže sa usilovať o predĺženie tejto lehoty prostredníctvom odôvodnenej žiadosti adresovanej zodpovednému riaditeľovi. Takáto žiadosť musí byť podaná včas pred uplynutím pôvodnej lehoty v konaniach podľa článkov 101 and 102 zmluvy a najmenej päť pracovných dní pred uplynutím pôvodnej lehoty v konaniach podľa nariadenia (ES) č. 139/2004. Ak takejto požiadavke nie je vyhovené alebo adresát oznámenia námietok, ktorý podal žiadosť, nesúhlasí s dobou poskytnutého predĺženia, môže vec postúpiť na preskúmanie vyšetrovateľovi pred uplynutím pôvodnej lehoty. Po vypočutí zodpovedného riaditeľa rozhodne vyšetrovateľ o tom, či je adresátovi oznámenia námietok potrebné predĺžiť lehotu, aby sa umožnil výkon jeho práva na účinné vypočutie, pričom vezme do úvahy aj potrebu zabrániť zbytočným prieťahom v konaní. V konaniach podľa článkov 101 a 102 zmluvy zohľadní vyšetrovateľ okrem iného tieto prvky:

               a)

               rozsah a náročnosť spisu;

               b)

               či mal adresát oznámenia námietok, ktorý podal žiadosť, prístup k informáciám vopred;

               c)

               akékoľvek iné objektívne prekážky, s ktorými by sa mohol adresát oznámenia námietok, ktorý podal žiadosť, stretnúť pri poskytnutí svojich pripomienok.

         Na účely hodnotenia podľa písmena a) prvého pododseku možno zohľadniť počet porušení, údajnú dobu trvania porušenia (porušení), rozsah a počet dokumentov, resp. rozsah a náročnosť odborných štúdií.
   2.   Ak sa iné zúčastnené strany, sťažovateľ alebo zainteresovaná tretia osoba v zmysle článku 5 domnievajú, že lehota na oznámenie názorov je prikrátka, môžu sa usilovať o predĺženie tejto lehoty prostredníctvom odôvodnenej žiadosti adresovanej zodpovednému riaditeľovi, a to včas pred uplynutím pôvodnej lehoty. Ak sa takejto požiadavke nevyhovie alebo iná zúčastnená strana, sťažovateľ alebo dotknutá tretia osoba nesúhlasí s týmto rozhodnutím, môže vec postúpiť na preskúmanie vyšetrovateľovi. Po vypočutí zodpovedného riaditeľa vyšetrovateľ rozhodne, či sa lehota predĺži.
   KAPITOLA 6

      ÚSTNE VYPOČUTIE

   Článok 10
   Organizácia a funkcia
   1.   Vyšetrovateľ organizuje a vedie vypočutia upravené v ustanoveniach vykonávajúcich články 101 a 102 zmluvy a v nariadení Rady (ES) č. 139/2004.
   2.   Ústne vypočutie vedie vyšetrovateľ úplne nezávisle.
   3.   Vyšetrovateľ zabezpečuje riadny výkon vypočutia a prispieva k objektívnosti samotného vypočutia a akéhokoľvek následne prijatého rozhodnutia.
   4.   Vyšetrovateľ zabezpečí, aby ústne vypočutie poskytlo adresátom oznámenia námietok, iným zúčastneným stranám, ako aj sťažovateľom a zainteresovaným tretím osobám v zmysle článku 5, ktoré boli pripustené k ústnemu vypočutiu, dostatok príležitostí na rozvedenie svojich názorov na predbežné zistenia Komisie.
   Článok 11
   Príprava ústneho vypočutia
   1.   Vyšetrovateľ je zodpovedný za prípravu ústneho vypočutia a na tento účel prijíma všetky primerané opatrenia. Aby zaručil riadnu prípravu ústneho vypočutia, môže vyšetrovateľ po konzultácii so zodpovedným riaditeľom v predstihu poskytnúť osobám pozvaným na vypočutie zoznam otázok, ku ktorým majú možnosť vyjadriť svoje pripomienky. Vyšetrovateľ môže takisto naznačiť osobám pozvaným na vypočutie ústredné oblasti diskusie, najmä so zreteľom na skutočnosti a otázky, ktoré chcú vzniesť adresáti oznámenia námietok, ktorí požiadali o ústne vypočutie.
   2.   Na tento účel a v záujme prípravy na samotné vypočutie môže vyšetrovateľ po konzultácii so zodpovedným riaditeľom uskutočniť zasadnutie s osobami pozvanými na vypočutie a v prípade potreby s útvarmi Komisie.
   3.   Vyšetrovateľ môže takisto vopred požiadať o písomné oznámenie hlavného obsahu zamýšľaných vyhlásení osôb pozvaných na vypočutie.
   4.   Vyšetrovateľ môže určiť lehotu všetkým osobám pozvaným na ústne vypočutie na predloženie zoznamu účastníkov, ktorí sa zúčastnia v ich mene. Vyšetrovateľ sprístupní tento zoznam všetkým osobám prizvaným na ústne vypočutie v dostatočnom predstihu pred termínom vypočutia.
   Článok 12
   Načasovanie a uskutočnenie
   1.   Vyšetrovateľ určí po konzultácii so zodpovedným riaditeľom dátum, dobu trvania a miesto vypočutia. Ak sa požaduje odklad, vyšetrovateľ rozhodne, či ho povolí, alebo nie.
   2.   Vyšetrovateľ rozhodne, či počas vypočutia budú pripustené nové dokumenty a ktoré osoby majú byť v mene účastníka vypočuté.
   3.   Vyšetrovateľ môže povoliť účastníkom, ktorým bolo určené oznámenie námietok, sťažovateľom, ostatným osobám pozvaným na vypočutie, útvarom Komisie a orgánom členských štátov, klásť počas vypočutia otázky. V prípade, že výnimočne zostane určitá otázka počas ústneho vypočutia úplne alebo čiastočne nezodpovedaná, môže vyšetrovateľ povoliť jej zodpovedanie prostredníctvom písomnej odpovede v stanovenej lehote. Takáto písomná odpoveď sa doručí všetkým účastníkom ústneho vypočutia, ak vyšetrovateľ v záujme ochrany práv na obhajobu adresáta oznámenia námietok, alebo obchodných tajomstiev, alebo iných dôverných informácií akejkoľvek osoby nerozhodne inak.
   4.   Ak to vyžaduje potreba zaručiť právo na vypočutie, môže vyšetrovateľ po konzultácii so zodpovedným riaditeľom poskytnúť dotknutým stranám, sťažovateľom alebo zainteresovaným tretím osobám v zmysle článku 5 príležitosť predložiť po ústnom vypočutí ďalšie písomné pripomienky. Vyšetrovateľ určí dátum, dokedy možno takéto vyjadrenie predložiť. Komisia nie je povinná zohľadniť písomné pripomienky, ktoré jej boli doručené po tomto termíne.
   Článok 13
   Ochrana obchodných tajomstiev a dôvernosti pri ústnom vypočutí
   Za bežných okolností je každá osoba vypočutá v prítomnosti všetkých ostatných osôb prizvaných na ústne vypočutie. Vyšetrovateľ však môže rozhodnúť, že osoby vypočuje samostatne na neverejnom zasadnutí vzhľadom na ich oprávnený záujem o ochranu ich obchodných tajomstiev a iných dôverných informácií.
   KAPITOLA 7

      PRIEBEŽNÁ SPRÁVA A PRÁVO VZNIESŤ PRIPOMIENKY

   Článok 14
   Priebežná správa a pripomienky
   1.   Vyšetrovateľ predloží príslušnému členovi Komisie priebežnú správu o vypočutí a o svojich záveroch v súvislosti s dodržiavaním účinného výkonu procesných práv. Pripomienky v tejto správe sa týkajú procesných otázok vrátane:

               a)

               zverejnenia dokumentov a prístupu k spisu;

               b)

               lehôt na odpoveď na oznámenie námietok;

               c)

               dodržiavania práva na vypočutie;

               d)

               riadneho vedenia ústneho vypočutia.

         Kópia správy sa poskytne generálnemu riaditeľovi pre hospodársku súťaž, zodpovednému riaditeľovi a ďalším príslušným útvarom Komisie.
   2.   Okrem správy uvedenej v odseku 1 a nezávisle od nej môže vyšetrovateľ predložiť pripomienky k ďalšiemu pokroku a nestrannosti konania. Pritom sa vyšetrovateľ usiluje zabezpečiť najmä to, aby sa pri príprave návrhu rozhodnutia Komisie riadne zohľadnili všetky relevantné skutočnosti, priaznivé či nepriaznivé pre dotknutých účastníkov vrátane skutkových okolností súvisiacich so závažnosťou a dobou trvania akéhokoľvek porušovania. Tieto pripomienky sa môžu okrem iného týkať potreby ďalších informácie, stiahnutia niektorých námietok, formulácie ďalších námietok alebo návrhov na ďalšie vyšetrovacie opatrenia podľa kapitoly V nariadenia (ES) č. 1/2003.
   Generálny riaditeľ pre hospodársku súťaž, zodpovedný riaditeľ a právny servis sú o týchto pripomienkach informovaní.
   KAPITOLA 8

      ZÁVÄZKY A UROVNANIA

   Článok 15
   Záväzky a urovnania
   1.   Účastníci konania, ktorí ponúkajú záväzky s cieľom odstrániť obavy vyjadrené Komisiou v jej predbežnom posúdení podľa článku 9 nariadenia (ES) č. 1/2003 sa môžu obrátiť na vyšetrovateľa v záujme zabezpečenia účinného výkonu svojich procesných práv v ktorejkoľvek fáze postupu podľa článku 9.
   2.   Účastníci konania v prípadoch kartelov, ktorí sa zúčastňujú diskusií o urovnaní podľa článku 10a nariadenia (ES) č. 773/2004, sa môžu obrátiť na vyšetrovateľa kedykoľvek počas konania o urovnaní, aby zaručili účinný výkon svojich procesných práv.
   KAPITOLA 9

      ZÁVEREČNÁ SPRÁVA

   Článok 16
   Obsah a odovzdanie pred prijatím rozhodnutia
   1.   Vyšetrovateľ na základe návrhu rozhodnutia, ktoré má byť predložené poradnému výboru v danej veci, pripraví v písomnej podobe záverečnú správu o dodržiavaní účinného výkonu procesných práv počas celého konania, ako sa uvádza v článku 14 ods. 1. V tejto správe sa takisto posúdi, či sa návrh rozhodnutia zaoberá iba námietkami, v súvislosti s ktorými dostali účastníci príležitosť vyjadriť svoje názory.
   2.   Záverečná správa sa predloží príslušnému členovi Komisie, generálnemu riaditeľovi pre hospodársku súťaž, zodpovednému riaditeľovi a ďalším príslušným útvarom Komisie. Oznámi sa príslušným úradom členských štátov a v súlade s ustanoveniami o spolupráci stanovenými v Protokole 23 a Protokole 24 Dohody o EHP aj Dozornému úradu EZVO.
   Článok 17
   Predloženie Komisii a uverejnenie
   1.   Záverečná správa vyšetrovateľa sa predkladá Komisii spolu s predloženým návrhom rozhodnutia s cieľom zabezpečiť, že pri prijímaní rozhodnutí v individuálnom prípade je Komisia úplne informovaná o všetkých relevantných skutočnostiach týkajúcich sa priebehu postupu a že počas celého konania sa rešpektoval účinný výkon procesných práv.
   2.   Vyšetrovateľ môže upraviť záverečnú správu na základe akejkoľvek zmeny a doplnenia návrhu rozhodnutia pred jeho prijatím Komisiou.
   3.   Komisia oznámi adresátom rozhodnutia záverečnú správu vyšetrovateľa spolu s rozhodnutím. Záverečnú správu vyšetrovateľa uverejní v Úradnom vestníku Európskej únie spolu s rozhodnutím, pričom zohľadní oprávnené záujmy podnikov súvisiace s ochranou ich obchodného tajomstva.
   KAPITOLA 10

      VŠEOBECNÉ A ZÁVEREČNÉ USTANOVENIA

   Článok 18
   Zrušujúce a prechodné ustanovenia
   1.   Rozhodnutie 2001/462/ES, ESUO sa zrušuje.
   2.   Procesné kroky, ktoré sa už realizovali podľa rozhodnutia 2001/462/ES, ESUO, zostávajú naďalej v platnosti. V súvislosti s vyšetrovacími opatreniami, ktoré sa prijali pred nadobudnutím účinnosti tohto rozhodnutia, môže vyšetrovateľ odmietnuť využiť svoje právomoci v súlade s článkom 4.
   V prípade, že sa začatie konania podľa článku 11 ods. 6 nariadenia (ES) č. 1/2003 alebo článku 6 ods. 1 písm. c) nariadenia (ES) č. 139/2004 uskutočnilo pred nadobudnutím účinnosti tohto rozhodnutia, nevzťahuje sa na vyšetrovaciu fázu priebežná správa podľa článku 14 tohto rozhodnutia a záverečná správa podľa článku 16, pokiaľ vyšetrovateľ nerozhodne inak.
   Článok 19
   Nadobudnutie účinnosti
   Toto rozhodnutie nadobúda účinnosť dňom nasledujúcim po jeho uverejnení v Úradnom vestníku Európskej únie.

      V Bruseli 13. októbra 2011

            Za Komisiu

            predseda

         José Manuel BARROSO

      (1)  Ú. v. ES L 308, 8.12.2000, s. 26.

      (2)  Ú. v. ES L 1, 4.1.2003, s. 1.

      (3)  Ú. v. EÚ L 24, 29.1.2004, s. 1.

      (4)  Ú. v. EÚ L 123, 27.4.2004, s. 18.

      (5)  Ú. v. EÚ L 133, 30.4.2004, s. 1.

      (6)  Ú. v. EÚ C 303, 14.12.2007, s. 1.

      (7)  Ú. v. ES L 330, 21.12.1994, s. 67.

      (8)  Ú. v. ES L 162, 19.6.2001, s. 21.

      (9)  Ú. v. ES L 8, 12.1.2001, s. 1.


title: 2014/676/EÚ: Rozhodnutie Rady z  25. septembra 2014 , ktorým sa vymenúva český náhradník Výboru regiónov

text:
               27.9.2014

               SK

               Úradný vestník Európskej únie

               L 283/56

         ROZHODNUTIE RADY
   z 25. septembra 2014,
   ktorým sa vymenúva český náhradník Výboru regiónov

      (2014/676/EÚ)

   RADA EURÓPSKEJ ÚNIE,
   so zreteľom na Zmluvu o fungovaní Európskej únie, a najmä na jej článok 305,
   so zreteľom na návrh českej vlády,
   keďže:

               (1)

               Rada 22. decembra 2009 a 18. januára 2010 prijala rozhodnutia 2009/1014/EÚ (1) a 2010/29/EÚ (2), ktorými sa vymenúvajú členovia a náhradníci Výboru regiónov na obdobie od 26. januára 2010 do 25. januára 2015. Pán Milan CHOVANEC bol 24. septembra 2012 rozhodnutím Rady 2012/524/EÚ (3) vymenovaný za náhradníka do 25. januára 2015.

               (2)

               V dôsledku skončenia funkčného obdobia pána Milana CHOVANCA sa uvoľnilo miesto náhradníka Výboru regiónov,

         PRIJALA TOTO ROZHODNUTIE:
   Článok 1
   Za náhradníka Výboru regiónov sa na zvyšný čas funkčného obdobia, ktoré trvá do 25. januára 2015, vymenúva:

               —

               pán Václav ŠLAJS, hejtman Plzeňského kraje.

         Článok 2
   Toto rozhodnutie nadobúda účinnosť dňom jeho prijatia.

      V Bruseli 25. septembra 2014

            Za Radu

            predsedníčka

         F. GUIDI

      (1)  Ú. v. EÚ L 348, 29.12.2009, s. 22.

      (2)  Ú. v. EÚ L 12, 19.1.2010, s. 11.

      (3)  Ú. v. EÚ L 263, 28.9.2012, s. 41.


title: Rozhodnutie Európskeho parlamentu z 23. apríla 2009 o absolutóriu za plnenie rozpočtu siedmeho, ôsmeho a deviateho Európskeho rozvojového fondu za rozpočtový rok 2007

text:
               26.9.2009

               SK

               Úradný vestník Európskej únie

               L 255/96

         ROZHODNUTIE EURÓPSKEHO PARLAMENTU
   z 23. apríla 2009
   o absolutóriu za plnenie rozpočtu siedmeho, ôsmeho a deviateho Európskeho rozvojového fondu za rozpočtový rok 2007
   (2009/641/ES)
   EURÓPSKY PARLAMENT,

               —

               so zreteľom na správu Komisie o následných opatreniach k rozhodnutiam o udelení absolutória za rok 2006 [KOM(2008) 629 a jej prílohu SEK(2008) 2579)],

               —

               so zreteľom na finančné výkazy a príjmy a výdavky siedmeho, ôsmeho a deviateho Európskeho rozvojového fondu za rozpočtový rok 2007 [KOM(2008) 490 – C6-0296/2008],

               —

               so zreteľom na správu o finančnom hospodárení 7., 8. a 9. Európskeho rozvojového fondu za rok 2007 [KOM(2008) 224],

               —

               so zreteľom na výročnú správu Dvora audítorov o aktivitách financovaných 7., 8. a 9. Európskym rozvojovým fondom (ERF) za rozpočtový rok 2007 spolu s odpoveďami Komisie (1),

               —

               so zreteľom na vyhlásenie o vierohodnosti vedenia účtov a zákonnosti a správnosti príslušných operácií, ktoré poskytol Dvor audítorov v súlade s článkom 248 Zmluvy o ES (2),

               —

               so zreteľom na odporúčania Rady z 10. februára 2009 (5042/2009 – C6-0057/2009, 5044/2009 – C6–0058/2009, 5045/2009 – C6–0059/2009),

               —

               so zreteľom na Dohodu o partnerstve medzi členmi skupiny afrických, karibských a tichomorských štátov na jednej strane a Európskym spoločenstvom a jeho členskými štátmi na strane druhej, ktorá bola podpísaná 23. júna 2000 v Cotonou (3) a zrevidovaná 25. júna 2005 v Luxemburgu (4),

               —

               so zreteľom na rozhodnutie Rady 2001/822/ES z 27. novembra 2001 o pridružení zámorských krajín a území k Európskemu spoločenstvu (ďalej len „rozhodnutie o pridružení zámoria“) (5), zmenené a doplnené rozhodnutím Rady 2007/249/ES z 19. marca 2007 (6),

               —

               so zreteľom na článok 33 vnútornej dohody z 20. decembra 1995 medzi zástupcami vlád členských štátov zasadajúcich v Rade o financovaní a správe pomoci Spoločenstva podľa druhého finančného protokolu k štvrtému dohovoru AKT – ES (7),

               —

               so zreteľom na článok 32 vnútornej dohody z 18. septembra 2000 medzi zástupcami vlád členských štátov zasadajúcich v Rade o financovaní a správe pomoci Spoločenstva podľa finančného protokolu k Dohode o partnerstve medzi členmi skupiny afrických, karibských a tichomorských štátov a Európskym spoločenstvom a jeho členskými štátmi, podpísanej v Cotonou (Benin) 23. júna 2000, a o rozdelení finančnej pomoci pre zámorské krajiny a teritóriá, na ktoré sa vzťahuje štvrtá časť Zmluvy o ES (8),

               —

               so zreteľom na článok 276 Zmluvy o ES,

               —

               so zreteľom na článok 74 nariadenia o rozpočtových pravidlách zo 16. júna 1998, ktoré sa vzťahujú na spoluprácu pri financovaní rozvoja podľa štvrtého dohovoru AKT – ES (9),

               —

               so zreteľom na článok 119 nariadenia o rozpočtových pravidlách z 27. marca 2003, ktoré sa vzťahujú na 9. Európsky rozvojový fond (10),

               —

               so zreteľom na článok 70, článok 71 tretiu zarážku a prílohu V k rokovaciemu poriadku,

               —

               so zreteľom na správu Výboru pre kontrolu rozpočtu a stanovisko Výboru pre rozvoj (A6-0159/2009),

               1.

               udeľuje Komisii absolutórium za plnenie rozpočtu siedmeho, ôsmeho a deviateho Európskeho rozvojového fondu za rozpočtový rok 2007;

               2.

               uvádza svoje poznámky v priloženom uznesení;

               3.

               poveruje svojho predsedu, aby postúpil toto rozhodnutie a uznesenie, ktoré je jeho neoddeliteľnou súčasťou, Rade, Komisii, Súdnemu dvoru, Dvoru audítorov a Európskej investičnej banke a vládam a parlamentom členských štátov a aby zabezpečil ich uverejnenie v Úradnom vestníku Európskej únie (v sérii L).

            Predseda

         Hans-Gert PÖTTERING

            Generálny tajomník

         Klaus WELLE

      (1)  Ú. v. EÚ C 286, 10.11.2008, s. 273.

      (2)  Ú. v. EÚ C 277, 31.10.2008, s. 243.

      (3)  Ú. v. ES L 317, 15.12.2000, s. 3.

      (4)  Ú. v. EÚ L 287, 28.10.2005, s. 1.

      (5)  Ú. v. ES L 314, 30.11.2001, s. 1, a Ú. v. ES L 324, 7.12.2001, s. 1.

      (6)  Ú. v. EÚ L 109, 26.4.2007, s. 33.

      (7)  Ú. v. ES L 156, 29.5.1998, s. 108.

      (8)  Ú. v. ES L 317, 15.12.2000, s. 355.

      (9)  Ú. v. ES L 191, 7.7.1998, s. 53.

      (10)  Ú. v. EÚ L 83, 1.4.2003, s. 1.
   UZNESENIE EURÓPSKEHO PARLAMENTU
   z 23. apríla 2009
   s poznámkami, ktoré je neoddeliteľnou súčasťou rozhodnutia o absolutóriu za plnenie rozpočtu siedmeho, ôsmeho a deviateho Európskeho rozvojového fondu za rozpočtový rok 2007
   EURÓPSKY PARLAMENT,

               —

               so zreteľom na správu Komisie o následných opatreniach k rozhodnutiam o udelení absolutória za rok 2006 [KOM(2008) 629 a jej prílohu SEK(2008) 2579)],

               —

               so zreteľom na finančné výkazy a príjmy a výdavky siedmeho, ôsmeho a deviateho Európskeho rozvojového fondu za rozpočtový rok 2007 [KOM(2008) 490 – C6-0296/2008],

               —

               so zreteľom na správu o finančnom hospodárení 7., 8. a 9. Európskeho rozvojového fondu za rok 2007 [KOM(2008) 224],

               —

               so zreteľom na výročnú správu Dvora audítorov o aktivitách financovaných 7., 8. a 9. Európskym rozvojovým fondom (ERF) za rozpočtový rok 2007 spolu s odpoveďami Komisie (1),

               —

               so zreteľom na vyhlásenie o vierohodnosti vedenia účtov a zákonnosti a správnosti príslušných operácií, ktoré poskytol Dvor audítorov v súlade s článkom 248 Zmluvy o ES (2),

               —

               so zreteľom na odporúčania Rady z 10. februára 2009 (5042/2009 – C6-0057/2009, 5044/2009 – C6–0058/2009, 5045/2009 – C6–0059/2009),

               —

               so zreteľom na Dohodu o partnerstve medzi členmi skupiny afrických, karibských a tichomorských štátov na jednej strane a Európskym spoločenstvom a jeho členskými štátmi na strane druhej, ktorá bola podpísaná 23. júna 2000 v Cotonou (3) a zrevidovaná 25. júna 2005 v Luxemburgu (4),

               —

               so zreteľom na rozhodnutie Rady 2001/822/ES z 27. novembra 2001 o pridružení zámorských krajín a území k Európskemu spoločenstvu (ďalej len „rozhodnutie o pridružení zámoria“) (5), zmenené a doplnené rozhodnutím Rady 2007/249/ES z 19. marca 2007 (6),

               —

               so zreteľom na článok 33 vnútornej dohody z 20. decembra 1995 medzi zástupcami vlád členských štátov zasadajúcich v Rade o financovaní a správe pomoci Spoločenstva podľa druhého finančného protokolu k štvrtému dohovoru AKT – ES (7),

               —

               so zreteľom na článok 32 vnútornej dohody z 18. septembra 2000 medzi zástupcami vlád členských štátov zasadajúcich v Rade o financovaní a správe pomoci Spoločenstva podľa finančného protokolu k Dohode o partnerstve medzi členmi skupiny afrických, karibských a tichomorských štátov a Európskym spoločenstvom a jeho členskými štátmi, podpísanej v Cotonou (Benin) 23. júna 2000, a o rozdelení finančnej pomoci pre zámorské krajiny a teritóriá, na ktoré sa vzťahuje štvrtá časť Zmluvy o ES (8),

               —

               so zreteľom na článok 276 Zmluvy o ES,

               —

               so zreteľom na článok 74 nariadenia o rozpočtových pravidlách zo 16. júna 1998, ktoré sa vzťahujú na spoluprácu pri financovaní rozvoja podľa štvrtého dohovoru AKT – ES (9),

               —

               so zreteľom na článok 119 nariadenia o rozpočtových pravidlách z 27. marca 2003, ktoré sa vzťahujú na 9. Európsky rozvojový fond (10),

               —

               so zreteľom na článok 70, článok 71 tretiu zarážku a prílohu V k rokovaciemu poriadku,

               —

               so zreteľom na správu Výboru pre kontrolu rozpočtu a stanovisko Výboru pre rozvoj (A6-0159/2009),

               A.

               keďže Európsky rozvojový fond (ERF) je najdôležitejším finančným nástrojom EÚ v oblasti rozvojovej spolupráce s africkými, karibskými a tichomorskými štátmi;

               B.

               keďže celková suma pomoci poskytovaná prostredníctvom ERF sa počas nasledujúcich rokov značne zvýši, pretože suma pomoci Spoločenstva v rámci desiateho ERF na obdobie rokov 2008 až 2013 sa stanovila na 21 966 000 000 EUR, čo predstavuje 62 % nárast v porovnaní s finančnými prostriedkami vyčlenenými v rámci deviateho ERF;

               C.

               keďže rozpočtová podpora predstavuje nástroj pomoci, ktorý si vyžaduje zmenu vnímania parlamentného dohľadu, pričom sa treba odkloniť od kontroly vstupov a prejsť na kontrolu výsledkov a výstupov;

               D.

               keďže Európsky parlament je odhodlaný neustále rozvíjať svoje kontrolné kapacity s cieľom čo najefektívnejšie splniť svoje záväzky ako orgánu udeľujúceho absolutórium;

               1.

               súhlasí s Komisiou, že „nedostatky vo vnútroštátnej správe“ a „nedostatky v riadení“ v mnohých prijímajúcich krajinách predstavujú významné riziko ovplyvňujúce správne riadenie ERF (odpovede Komisie na body 1 až 5 výročnej správy Dvora audítorov o aktivitách financovaných európskymi rozvojovými fondmi);

               2.

               vyzýva Komisiu, aby pri „zdokonaľovaní“ svojej stratégie kontroly (body 1 až 5 výročnej správy o ERF) určila stav, v prípade ktorého by si nedostatok výsledkov a náklady kontroly vyžadovali zmenu politiky;

               3.

               zastáva názor, že stratégia vykonávania 10. ERF (21 966 000 000 EUR na obdobie rokov 2008 až 2013) by sa mala sústrediť na oblasti s kľúčovým významom pre zabezpečenie trvalo udržateľného rozvoja; povzbudzuje Komisiu, aby si stanovila priority a aby zabránila nehospodárnemu zaobchádzaniu;

               4.

               je presvedčený, že Komisia v snahe stanovovať priority a sústreďovať svoje rozvojové činnosti by mohla hľadať možnosti na zintenzívnenie pomoci krajinám s nízkym príjmom;

               5.

               poukazuje na to, že je potrebné venovať náležitú pozornosť udržateľnosti zásahov Komisie vrátane stanovenia jasnej stratégie na ukončenie misie a monitorovania implementácie; zastáva názor, že posilnenie hodnotenia výsledkov je rozhodujúcim faktorom pri zabezpečení demokratickej legitimity rozvojovej spolupráce EÚ;

         Finančné vykonávanie

               6.

               víta dosiahnuté výsledky Komisie za rok 2007 a poznamenáva, že platby vzrástli o 12 % a záväzky o 9 %, keďže nárast nesplatených záväzkov sa obmedzil na 2,8 %; mieru plnenia vo výške 3,7 roka považuje za prijateľnú na základe nárastu účinnosti;

               7.

               víta skutočnosť, že všetky dostupné prostriedky z 9. ERF v roku 2007 boli zaviazané; vyzýva Komisiu, aby vypracovala odporúčania pre neviazané rozpočtové prostriedky 8. ERF; zdôrazňuje však, že prostriedky by sa nemali viazať rýchlo na úkor kvality projektov;

               8.

               pripomína, že Komisia sa zaviazala (11) zabezpečiť, aby sa aspoň 20 % pomoci pridelenej v rámci nástroja rozvojovej spolupráce (DCI) použilo na základné a stredoškolské vzdelanie a na základnú zdravotnú starostlivosť; žiada o poskytnutie údajov za ERF vo vzťahu k tej istej referenčnej hodnote;

               9.

               vyjadruje znepokojenie nad zisteniami, ktoré sú obsiahnuté v osobitnej správe Dvora audítorov č. 10/2008 týkajúcej sa rozvojovej pomoci ES pre zdravotnícke služby v subsaharskej Afrike, ktorá poukazuje na to, že „financovanie sektora zdravotníctva v subsaharskej Afrike ako podiel celkovej rozvojovej pomoci sa napriek záväzkom Komisie, pokiaľ ide o rozvojové ciele tisícročia, a kríze v sektore zdravotníctva v subsaharskej Afrike od roku 2000 nezvýšilo“; vyzýva Komisiu, aby uprednostnila pomoc pre systémy zdravotníctva a aby určila najvhodnejšie nástroje poskytovania pomoci pre túto oblasť;

         Finančné hospodárenie Komisie týkajúce sa európskych rozvojových fondov

               10.

               s uspokojením konštatuje, že podľa stanoviska Dvora audítorov sú vo vyššie uvedenej správe Komisie o finančnom hospodárení siedmeho, ôsmeho a deviateho Európskeho rozvojového fondu za rok 2007 „presne opísané dosiahnuté ciele za rozpočtový rok, finančná situácia aj udalosti, ktoré mali významný vplyv na činnosti uskutočnené v roku 2007“ (bod 13 výročnej správy o ERF);

               11.

               vyjadruje však poľutovanie nad tým, že nadväzné opatrenia Komisie na základe pripomienok Dvora audítorov sú vo viacerých prípadoch neprimerané; zdôrazňuje, že reakcia Komisie na odporúčania Dvora audítorov predstavuje dôležitý prvok jej zodpovednosti voči orgánu udeľujúcemu absolutórium; víta skutočnosť, že Komisia „podrobnejšie informácie poskytne v budúcnosti“ (bod 13 výročnej správy o ERF);

         Vyhlásenie Dvora audítorov o vierohodnosti
   Spoľahlivosť účtov

               12.

               poznamenáva, že v súlade s článkom 1 a článkom 103 ods. 3 nariadenia o rozpočtových pravidlách z 27. marca 2003, ktoré sa vzťahujú na 9. Európsky rozvojový fond, sa vyhlásenie o vierohodnosti nevzťahuje na tú časť prostriedkov deviateho ERF (2 200 000 000 EUR), ktoré spravuje a za ktoré zodpovedá EIB (poznámky pod čiarou 2 a 11 výročnej správy o ERF);

               13.

               poznamenáva, že podľa názoru Dvora audítorov konečná účtovná závierka siedmeho, ôsmeho a deviateho ERF vyjadruje verne vo všetkých významných hľadiskách finančnú situáciu ERF k 31. decembru 2007 (odsek VI vyhlásenia o vierohodnosti);

               14.

               poznamenáva, že Dvor audítorov upozornil na skutočnosť, že Komisia nepreukázala relevantnosť predpokladov uplatnených pri odhade rezervy na vzniknuté náklady, ktoré môžu viesť k podhodnoteniu vzniknutých výdavkov a k nadhodnoteniu výšky záruk uvedenej v poznámkach k finančným výkazom (odsek VII vyhlásenia o vierohodnosti);

         Zákonnosť a správnosť príslušných operácií

               15.

               poznamenáva, že:

                           —

                           Dvor audítorov zastáva názor, že operácie súvisiace s príjmami a záväzkami za rozpočtový rok sú ako celok zákonné a riadne (odsek VIII vyhlásenia o vierohodnosti), pričom upozorňuje na vysoké fiduciárne riziko v súvislosti s rozpočtovou podporou, ktoré vyplýva z „dynamickej interpretácie“ kritérií oprávnenosti Komisiou (odsek X vyhlásenia o vierohodnosti).

                           —

                           Dvor audítorov prostredníctvom svojho auditu odhalil významnú mieru chýb s vplyvom na operácie príslušných platieb (odsek IX vyhlásenia o vierohodnosti).

                           —

                           Dvor audítorov zaznamenal zlepšenia, ktoré Komisia zaviedla v systémoch dohľadu a kontroly, a konštatuje, že stále existuje priestor na zlepšenie;

         Poznámky k informáciám predostretým Dvorom audítorov na podporu svojho vyhlásenia o vierohodnosti
   Rozsah auditu

               16.

               poznamenáva, že pripomienky Dvora audítorov k zákonnosti a správnosti príslušných operácií sa zakladajú na:

                           a)

                           hodnotení systémov dohľadu a kontroly v ústredí úradu EuropeAid a v piatich delegáciách, ktoré schvaľujú výdavky v šiestich štátoch;

                           b)

                           audite 90 platieb a 15 jednotlivých právnych záväzkov;

                           c)

                           pokiaľ ide o rozpočtovú podporu, na preskúmaní vzorky 30 platieb a 15 finančných záväzkov vybraných štatistickými metódami;

                           d)

                           preskúmaní 30 operácií vybraných štatistickými metódami, ktoré boli schválené ústredím úradu EuropeAid;

                           e)

                           preskúmaní 30 operácií vybraných štatistickými metódami, ktoré už boli predtým predmetom následnej kontroly ústredia úradu EuropeAid;

                           f)

                           preskúmaní 30 finančných záväzkov vybraných štatistickými metódami a

                           g)

                           preskúmaní výročnej správy o činnosti a vyhlásenia generálneho riaditeľa úradu EuropeAid (bod 15 výročnej správy o ERF);

         Spoľahlivosť účtov

               17.

               vyjadruje poľutovanie nad tým, že Komisia stále nie je schopná predložiť úplné účtovné informácie pre technické ťažkosti; berie na vedomie odpoveď Komisie, podľa ktorej „zavedenie nového účtovného systému od roku 2009 prekoná súčasné obmedzenia“ (bod 16 výročnej správy o ERF); víta zavedenie systému ABAC-ERF vo februári 2009;

               18.

               berie na vedomie opakovanú poznámku Dvora audítorov týkajúcu sa relevantnosti štatistického prístupu Komisie týkajúceho sa odhadov rezerv na náklady, ktoré vznikli v účtovnom období a za ktoré do konca roka neboli prijaté žiadne faktúry; ďalej berie na vedomie, že táto rezerva predstavuje 2 087 000 000 EUR, resp. 83 % celkových záväzkov (bod 17 výročnej správy o ERF); vyzýva Komisiu, aby pokračovala v zdokonaľovaní a vylepšovaní svojho prístupu;

         Zákonnosť a správnosť príslušných operácií

               19.

               berie na vedomie rozdielne názory Komisie a Dvora audítorov, pokiaľ ide o termín „vypracovania“ a „podpísania“ dohôd o financovaní (bod 19 výročnej správy o ERF); vyjadruje poľutovanie nad nejasnou správou zaslanou orgánu udeľujúcemu absolutórium a vyzýva Komisiu na objasnenie, aby všetky strany – Komisia a štáty AKT – chápali „vypracovanie“ rovnako;

               20.

               poznamenáva, že organizácie OSN v súvislosti s dvoma platbami (z jedenástich vybraných) neposkytli Dvoru audítorov v rámci kontroly operácií príslušnú podpornú dokumentáciu; preto žiada Komisiu, aby zabezpečila, že finančná a administratívna rámcová dohoda sa plne dodržiava;

               21.

               konštatuje, že Dvor audítorov na základe svojich výsledkov auditu (body 32 až 47 výročnej správy o ERF) prišiel k záveru, že systémy dohľadu a kontroly Európskych rozvojových fondov úradu EuropeAid sú len „čiastočne účinné“ (bod 53 výročnej správy o ERF);

               22.

               ďalej berie na vedomie, že z deviatich prvkov systému vnútornej kontroly na úrovni ústredia úradu je šesť účinných, dva sú čiastočne účinné a jeden prvok – množstvo monitorovacích pracovných ciest – je neúčinný a že z piatich prvkov systému vnútornej kontroly na úrovni delegácií sú dva účinné a tri len čiastočne účinné (tabuľka 3 výročnej správy o ERF);

               23.

               berie na vedomie, že Komisia sa domnieva, že „vzhľadom na materiálne, finančné a ľudské zdroje, ktorými Komisia disponuje, […] vytvorila systémy kontroly, ktoré umožňujú poskytnúť primeranú záruku“ (bod 53 výročnej správy o ERF);

               24.

               domnieva sa, že reakcie Komisie nie sú uspokojujúce, pretože nedokazujú ochotu Komisie prehodnotiť nástroje, ktoré zaviedla, a vyzýva Komisiu, aby poskytla presnejšie informácie, pokiaľ ide o pojem „primeraná záruka“, a najmä pokiaľ ide o skutočný pomer nákladov a prínosov v súvislosti s kontrolami a skutočnú chybovosť, ako aj rozpis, v ktorom sa uvedie, ktoré dodatočné ľudské a finančné zdroje sú potrebné na zlepšenie systému kontroly s cieľom umožniť Dvoru audítorov v rámci celkového posúdenia ohodnotiť kontroly ako „účinné“;

               25.

               berie na vedomie, že Dvor audítorov upozorňuje na neadekvátnosť kontrol vykonaných dozornými úradníkmi alebo audítormi, čo naznačuje nedostatky v systémoch dohľadu a kontroly; preto vyzýva Komisiu, aby posilnila kontroly a aby zaviedla najmä nástroj na prehodnotenie správ o externom audite s cieľom presvedčiť sa o ich kvalite;

         Záväzky a platby v súvislosti s rozpočtovou podporou

               26.

               berie na vedomie, že v piatich z 15 preskúmaných záväzkov v súvislosti s rozpočtovou podporou Dvor audítorov zistil:

                           —

                           „vážne nedostatky vnútornej kontroly rozpočtu, účtovných systémov, opatrení v súvislosti s verejným obstarávaním a bojom proti korupcii“,

                           —

                           že medzi „vážne problémy“ patrí aj neschopnosť včas vypracúvať skontrolované účty a neúčinnosť vonkajšej kontroly,

                           —

                           že s poskytovaním rozpočtovej podpory v takýchto podmienkach súvisí „veľmi vysoké fiduciárne riziko“ (bod 26 výročnej správy o ERF);

               27.

               zdôrazňuje, že Dvor audítorov zastáva názor, že v týchto piatich prípadoch sa nesplnili požiadavky dohody z Cotonou týkajúce sa dostatočnej transparentnosti, povinnosti zodpovedať sa a účinnosti hospodárenia s verejnými financiami;

               28.

               pripomína, že „fiduciárne riziko“ znamená hrozbu, že peniaze európskych daňových poplatníkov sa nevyužívajú na plánované účely, nevynakladajú sa finančne najvýhodnejším spôsobom ani nie sú riadne zúčtované;

               29.

               ďalej berie na vedomie, že Komisia „nesúhlasí s hodnotením Dvora audítorov“, že záväzky sa podľa Komisie prijali po vyhodnotení „dostatočného pozitívneho pokroku dosiahnutého v systémoch hospodárenia s verejnými financiami“, že príslušné krajiny následne „naďalej vykazovali pokrok“ a že „boli oprávnené na získanie ďalšej podpory z rozpočtu“ (bod 26 výročnej správy o ERF);

               30.

               vyjadruje poľutovanie nad tým, že odpoveď Komisie neodráža závažnosť zistení Dvora audítorov („vážne problémy“, „veľmi vysoké fiduciárne riziko“); používanie otvorených výrazov a výrazov nesmerujúcich k výsledku ako „dostatočný“, „pokrok“ a „na správnej ceste“ považuje v tomto vážnom kontexte za neadekvátne, ak nie povrchné;

               31.

               vyzýva Komisiu, aby predložila dôkazy, z ktorých vychádzajú jej závery, a aby ich prezentovala takým spôsobom, z ktorého bude jasné, aký pokrok sa dosiahol (odkiaľ pokiaľ) a prečo sa tento pokrok považoval za „dostatočný“;

               32.

               berie na vedomie, že v siedmich z 33 kontrolovaných dohôd o financovaní Dvor audítorov zistil, že ustanovenia dohôd o financovaní v súvislosti s rozpočtovou podporou boli neúplné alebo nejasné, neobsahovali všeobecné podmienky rozpočtovej podpory ani v nich neboli metódy výpočtu súm na vyplatenie definované jednoznačne alebo sa odvolávali na záväzky vzniknuté vláde bez toho, aby bol stanovený dátum splatnosti a dôsledky v prípade nesplnenia záväzkov (bod 27 výročnej správy o ERF); tiež berie na vedomie, že Komisia „sa bude […] v rámci 10. ERF usilovať ďalej zvýšiť kvalitu dohôd o financovaní“;

               33.

               berie na vedomie, pokiaľ ide o platby v súvislosti s rozpočtovou podporou, príslušné operácie „ovplyvnené významnou mierou chýb“ [bod 52 písm. b) výročnej správy o ERF] z dôvodu:

                           —

                           výpočtu súm na vyplatenie založeného na kladnom závere, pokiaľ ide o pokrok v hospodárení s verejnými financiami, ktorý nie je v súlade s príslušným hodnotením situácie,

                           —

                           použitia metódy výpočtu, ktorá nie je stanovená v dohode o financovaní,

                           —

                           vykonania platieb bez aktuálnych správ o hospodárení s verejnými financiami (bod 28 výročnej správy o ERF);

               34.

               tiež berie na vedomie tieto zistenia Dvora audítorov v súvislosti so šiestimi z 30 preskúmaných platieb:

                           —

                           neschopnosť Komisie preukázať v štruktúrovanej a formalizovanej podobe, či boli splnené podmienky na vykonanie platieb v súvislosti s hospodárením s verejnými financiami,

                           —

                           neprimerane optimistické hodnotenia pokroku alebo hodnotenia založené na neaktuálnych alebo nevhodných informáciách,

                           —

                           závery, ktoré neboli doložené príslušnými informáciami,

                           —

                           spoliehanie sa na budúce udalosti namiesto minulých,

                           —

                           nepresné hodnotenie ukazovateľov (bod 29 výročnej správy o ERF);

               35.

               berie na vedomie odpoveď Komisie, podľa ktorej „Komisia […] pri prijímaní kvalifikovaného rozhodnutia zohľadňuje dosiahnutý pokrok, politickú vôľu uskutočniť reformu a ostatné dôležité oblasti“ (odpoveď Komisie na bod 29 výročnej správy o ERF);

               36.

               je znepokojený zisteniami Dvora audítorov, no ešte viac odpoveďami Komisie, ktoré svedčia o tom, že Komisia sa veľmi zdráha predkladať informácie, z ktorých vychádzajú jej rozhodnutia o rozpočtovej podpore;

         Účinný parlamentný dohľad

               37.

               je presvedčený, že rozhodnutie o využití rozpočtovej podpory ako nástroja rozvojovej pomoci plne spadá medzi výkonné právomoci a že operácie rozpočtovej podpory by si nemali vyžadovať predchádzajúce parlamentné schválenie;

               38.

               poznamenáva, že parlamentné posúdenie rozpočtovej podpory by sa nemalo zameriavať len na riziká, ale aj na prínosy, ako aj na riziká a prínosy alternatívneho poskytovania pomoci; ďalej konštatuje, že tradičné prístupy k riadeniu projektov, využívané niekoľko desaťročí, nesplnili očakávania;

               39.

               je presvedčený, že absolútnym cieľom parlamentného dohľadu je dosiahnuť účinnosť pomoci, čo znamená účelné, hospodárne, zákonné a riadne využitie pomoci s cieľom dosiahnuť trvalo udržateľný rozvoj, a považuje dohľad nad rozpočtovou podporou za súčasť svojej všeobecnej snahy o kontrolu účinnosti a výsledkov celkových výdavkov na rozvoj;

               40.

               vyjadruje poľutovanie nad tým, že nemá dostatočne využiteľné, komplexné a spoľahlivé informácie na uskutočňovanie účinnej kontroly výsledkov rozpočtovej podpory;

               41.

               žiada ukončenie predchádzajúceho systému po sebe nasledujúcich ERF prostredníctvom úplnej konsolidácie financovania spolupráce AKT – EÚ v rámci rozpočtu EÚ s cieľom zabezpečiť parlamentnú kontrolu prideľovania finančných prostriedkov v rámci fondov ERF;

         Výročná správa o využití rozpočtovej podpory

               42.

               vyzýva Komisiu, aby vypracovala výročnú správu o využití rozpočtovej podpory, a svoj Výbor pre kontrolu rozpočtu, aby vypracoval vlastnú iniciatívnu správu k tejto výročnej správe vrátane využiteľných, komplexných, spoľahlivých, analytických a hodnotiteľných informácií, a nielen opisných informácií o:

                           —

                           plánovanej a vyplatenej rozpočtovej podpore,

                           —

                           dosiahnutí očakávaných výsledkov podľa cieľov darcov a stratégií krajín,

                           —

                           existencii a kvalite komplementárnych podmienok,

                           —

                           účinnosti dialógu, stave harmonizácie darcov, uskutočnenom komplementárnom vytváraní kapacít a účinku vytvárania kapacít,

                           —

                           dosiahnutom zlepšení systémov v krajine,

                           —

                           zodpovedných inštitúciách, inštitúciách pre hospodárenie s verejnými financiami, monitorovacích a vyhodnocovacích inštitúciách,

                           —

                           výške a miere neoprávnených výdavkov,

                           —

                           analýze kategórií nezrovnalostí zistených v priebehu kontrol a auditov (systematických a nesystematických),

                           —

                           prijatých nápravných opatreniach;

               43.

               ďalej vyzýva Komisiu, aby pri uskutočňovaní rozpočtovej podpory s absolútnou dôslednosťou určila krajiny alebo otázky, v prípade ktorých by sa osobitná parlamentná pozornosť ukázala ako užitočná na zlepšenie zodpovednosti darcov;

               44.

               taktiež vyzýva Komisiu, aby zaviedla ročné monitorovanie tohto rizika;

         Posúdenie a riadenie rizík

               45.

               poznamenáva, že poskytovanie financií prostredníctvom systémov v rozvojových krajinách, ktoré sú slabé, vytvára riziko neefektívnosti a plytvania, a preto že je absolútne nevyhnutné uskutočniť komplexné posúdenie fiduciárneho rizika pred začatím programov rozpočtovej podpory;

               46.

               pripomína, že Komisia nepoužíva systém, v ktorom posudzovanie rizika vedie k jasnému limitu hodnôt, pri ktorých nedosiahnutí by sa podpora nemala udeliť, ale skôr „dynamický prístup“, v ktorom je oveľa vyšší stupeň subjektívneho rozhodovania;

               47.

               zastáva názor, že vyšší stupeň subjektívneho rozhodovania pri rozhodnutiach v rámci „dynamického prístupu“ o rozpočtovej podpore musí byť vyvážený rovnako vysokým stupňom transparentnosti; preto vyzýva Komisiu, aby sprístupnila parlamentnému Výboru pre kontrolu rozpočtu a Výboru pre rozvoj informácie, z ktorých vychádzajú jej posúdenia;

               48.

               očakáva najmä, že získa jasné informácie o tom, akým spôsobom Komisia posudzuje riziko, uskutočňuje analýzy vládnych systémov v rozvojových krajinách, posudzuje významnosť nedostatkov systému týkajúcich sa prípadných neefektívností a plytvania pomoci a odhadov týchto faktorov, pokiaľ možno čo najviac kvantifikovaných, ako aj informácie o prijatých opatreniach alebo budúcich opatreniach s cieľom zmierniť zistené riziko;

         Rétorika alebo skutočnosť

               49.

               poznamenáva, že zodpovedný člen Komisie Louis Michel v brožúre s názvom Rozpočtová podpora – otázka vzájomnej dôvery (12) konštatuje, že „… rozpočtová podpora a viac tejto podpory je jedinou odpoveďou. Z tohto dôvodu som sa rozhodol zvýšiť podiel rozpočtovej podpory z 20 % nášho financovania na 50 %“;

               50.

               vyzýva uvedeného člena Komisie, aby prehodnotil tieto zámery, kým sa rétorika nenahradí skutočnosťou a kým nebudú k dispozícii dôkazy, ktoré budú svedčiť o rozsahu, v ktorom rozpočtová podpora poskytla efektívnejšie využitie prostriedkov než iné nástroje pomoci alebo mala vplyv na príjmovú chudobu;

               51.

               berie na vedomie list a oznámenie člena Komisie Louisa Michela adresované pánu Jacekovi Uczkiewiczovi, členovi Európskeho dvora audítorov, s kópiou pre pána Herberta Böscha, predsedu Výboru pre rozpočtovú kontrolu, z 9. januára 2009 [DR/amw/S(08)0418], v ktorých uvádza, že:

                           —

                           existuje priestor na to, aby Komisia zlepšila formuláciu a vykonávanie programov rozpočtovej podpory v súlade s pripomienkami EDA prostredníctvom transparentnejšieho, štruktúrovanejšieho a formalizovanejšieho prístupu, a

                           —

                           existuje priestor na systematickejšie zohľadnenie riadenia rizika a zváženie príslušných ochranných opatrení alebo podmienok (strana 9 v oznámení Reakcia na návrh Európskeho dvora audítorov uplatňovať základné požiadavky pre riadenie verejných financií pri určovaní oprávnenosti rozpočtovej podpory, ktoré bolo prílohou listu);

               52.

               víta skutočnosť, že Komisia prijala pripomienky Dvora audítorov, ako aj zámery Komisie, a očakáva, že bude informovaný o podrobnej štruktúre a plnení tohto „rozšíreného prístupu“ (tamže, s. 1);

         Európsky dvor audítorov

               53.

               vyzýva Dvor audítorov, aby informoval Európsky parlament, v akej kvalite Komisia posudzuje a riadi riziko, a privítal by viac auditov výkonnosti, ktoré by posúdili výsledky nákladov na rozvojovú pomoc vo všeobecnosti a osobitne rozpočtovej podpory;

         Parlamenty prijímateľských krajín

               54.

               vyzýva svoj Výbor pre kontrolu rozpočtu, aby nadviazal priame kontakty so sesterskými výbormi v parlamentoch vybraných prijímateľských krajín s cieľom povzbudiť a podporiť ich úlohu pri zabezpečovaní účinnosti pomoci prostredníctvom činností parlamentného dohľadu;

               55.

               vyzýva Komisiu, aby stanovila priority pre podporu určenú partnerským krajinám pri budovaní kapacít parlamentnej kontroly a auditu, najmä ak sa pomoc poskytuje formou rozpočtovej kontroly, a vyzýva Komisiu na pravidelné podávanie správ o dosiahnutom pokroku;

               56.

               domnieva sa, že je nevyhnutné zapojiť vnútroštátne parlamenty, občiansku spoločnosť a miestne orgány v partnerských krajinách, aby sa zabezpečila skutočná zodpovednosť za tento proces; nalieha na Komisiu, aby vyvíjala maximálne úsilie o zlepšenie dialógu s týmito orgánmi na všetkých úrovniach procesu programovania;

         Zapojenie štátov AKT

               57.

               je znepokojený „nedostatočnou zainteresovanosťou štátov AKT“ pri zabezpečovaní účinnej kontroly výdavkov ERF a je znepokojený, že delegácie „sa môžu spoliehať na kontroly vykonávané správami národného povoľujúceho úradníka (NAO) len v obmedzenej miere“ (bod 36 výročnej správy ERF);

               58.

               poznamenáva, že je povinné, aby v AKT boli NAO, no v rozvojových krajinách v súvislosti s RELEX neexistujú; vyzýva Komisiu, aby informovala Európsky parlament o výhodách a nevýhodách prístupu v súvislosti s ERF a aby posúdila osvedčené postupy v štátoch AKT s cieľom zlepšiť kontrolu výdavkov ERF prostredníctvom administratív NAO;

               59.

               ďalej berie na vedomie, že „problémy, o ktorých delegácie pravidelne informujú“ ústredie úradu EuropeAid, „sa týkajú nedostatočných kapacít a zdrojov v administratívach národného povoľujúceho úradníka“ (bod 41 výročnej správy o ERF); vyzýva Komisiu, aby informovala o spätnej väzbe adresovanej delegáciám v tejto otázke;

         Ľudské zdroje

               60.

               berie na vedomie, že podľa Dvora audítorov sa počet zamestnancov Komisie v porovnaní s viazanými prostriedkami znižuje a že napriek plánovanému nárastu záväzkov v rámci desiateho ERF sa neočakáva zvýšenie počtu zamestnancov (bod 33 výročnej správy o ERF);

               61.

               úplne súhlasí s Dvorom audítorov, že môže „vzniknúť riziko, že nedostatok alebo neprimerané rozdelenie zamestnancov alebo nedostatok zamestnancov s konkrétnymi zručnosťami alebo znalosťami bude mať vplyv na kvalitu kontrol, overovania a monitorovania“ (bod 33 výročnej správy o ERF);

               62.

               vyzýva Komisiu, aby vysvetlila, ako mieni riešiť napätie, ak nie rozpory medzi potrebami dodatočných ľudských zdrojov v delegáciách a jej záväzkami „s cieľom zachovať stabilnú úroveň personálu, hneď ako sa integrujú všetci zamestnanci v súvislosti s rozšírením s tým, že sa nebudú požadovať žiadne nové pracovné miesta na obdobie 2009 – 2013“, a „s cieľom splniť nové personálne potreby v kľúčových politických oblastiach výlučne prostredníctvom presunu zamestnancov v rámci oddelení a medzi oddeleniami“ (13);

               63.

               zastáva názor, že dodatočné ľudské zdroje by sa mohli nájsť odbúraním rozdelenia zodpovednosti za rozvojovú politiku medzi GR RELEX a DEV; vyzýva súčasnú Komisiu, aby podnikla potrebné kroky s cieľom urýchliť túto reorganizáciu v novej Komisii; je presvedčený, že súčasné rozdelenie práce v súvislosti s rozvojovou spoluprácou medzi GR DEV a RELEX neumožňuje Komisii plne sa zúčastňovať na vyvíjaní medzinárodného úsilia pri podpore súdržnosti rozvoja a účinnosti pomoci; ďalej vyzýva Komisiu, aby zabezpečila, že rozvojová spolupráca bude jednoznačne zameraná na primárny cieľ odstránenia chudoby;

               64.

               vyzýva Komisiu, aby prijala potrebné opatrenia zamerané na prispôsobenie počtu zamestnancov pridelených pre systém riadenia a kontroly ERF a pritom zohľadnila predvídateľný nárast objemu záväzkov v rámci desiateho ERF;

         Poznámky k záverom a odporúčaniam Dvora audítorov

               65.

               s uspokojením berie na vedomie, že Dvor audítorov uznal úsilie úradu EuropeAid rozvíjať stratégiu kontroly; zastáva názor, že cieľom účinnej stratégie kontroly je predchádzať chybám ex ante, a nie primárne vymáhať neoprávnene vyplatené prostriedky ex post; vyzýva Komisiu, aby pokračovala v rozvoji svojej stratégie kontroly v zmysle tohto prístupu, ktorý predstavuje prioritu pre orgán udeľujúci absolutórium;

               66.

               plne súhlasí s odporúčaniami Dvora audítorov uvedenými v bode 55 písm. a) až g) a bode 56 písm. a) až f) výročnej správy o ERF; žiada Komisiu, aby svoju pozornosť upriamila najmä na odporúčanie uvedené v bode 56 písm. a), že:
               „na dodržiavanie dohody z Cotonou by sa mal použiť porovnávací štandard v podobe základných požiadaviek, ako napríklad dostupnosť účtov uverejnených a skontrolovaných včas, ktoré by sa mali splniť pred udelením rozpočtovej podpory“;
               a v bode 56 písm. d), že:
               „úrad EuropeAid by sa mal pred začatím programu rozpočtovej podpory uistiť, že bolo vypracované jasné a úplné posúdenie hospodárenia s verejnými financiami a že prijímateľská krajina predložila spoľahlivý a relevantný program reformy na riešenie všetkých dôležitých nedostatkov podľa predvídateľného harmonogramu“;
               preto vyzýva Komisiu, aby udelila rozpočtovú podporu, len ak je riadenie verejných výdavkov dostatočne transparentné, zodpovedné a efektívne alebo také aspoň pravdepodobne bude pri plnení v krátkodobom rámci reformného programu; ďalej poukazuje na to, že výber spôsobu financovania pre konkrétny sektor by mal byť priamo spojený s jeho efektívnosťou v danej oblasti, pre ktorú sa poskytujú prostriedky;

               67.

               vyzýva Komisiu, aby si ako prioritu stanovila rýchle vykonanie týchto odporúčaní, ktorým orgán udeľujúci absolutórium priraďuje osobitný význam, pretože jasné a schválené vymedzenie rozsahu subjektívneho rozhodovania v rámci vykonávacej právomoci je nevyhnutné pre zmysluplný parlamentný dohľad;

         Nový prístup k novej situácii

               68.

               zdôrazňuje, že využitie prostriedkov prijímateľskou krajinou poskytnutých v rámci rozpočtovej podpory je mimo priamej kontroly Komisie (a ostatných darcov), pretože je výsostným právom príslušnej prijímateľskej krajiny spravovať svoj rozpočet v súlade s vlastnými osobitnými pravidlami a vnútroštátnymi rozpočtovými postupmi;

               69.

               pripomína, že finančné hospodárenie verejného sektora, úlohy vnútornej kontroly a vonkajšieho auditu sú v niektorých prijímateľských krajinách často nedostatočne spoľahlivé na zabezpečenie toho, aby sa prostriedky darcov adekvátne spravovali a využili na plánované účely;

               70.

               je presvedčený, že Komisia v zmysle zvýšenej pozornosti venovanej otázke zodpovednosti a zvyšujúceho sa záujmu daňových poplatníkov darcovských krajín o konkrétne výsledky rozvojovej pomoci má značný záujem spoznať pri udeľovaní rozpočtovej podpory predpokladané riziká a podeliť sa o tieto informácie s orgánom udeľujúcim absolutórium, ktorému je zodpovedná;

               71.

               ďalej je presvedčený, že Komisia by mala informovať administratívy prijímateľských krajín o svojich záväzkoch v súvislosti so zodpovednosťou a vyžadovať od tých, čo spravujú prostriedky na nižšej úrovni, aby sa na nich vzťahovala podobná zodpovednosť;

         Vyhlásenie krajiny o vierohodnosti

               72.

               preto zastáva názor, že rozvojová pomoc vo všeobecnosti a osobitne rozpočtová podpora by mali byť zviazané s následným vyhlásením o vierohodnosti, ktoré by vydávala vláda prijímateľskej krajiny a ktoré by podpisoval minister financií, pričom by sa týkalo vybraných oblastí, ktoré ovplyvňujú štruktúru riadenia a zodpovednosti v prijímateľskej krajine;

               73.

               je pevne presvedčený, že vlastné posúdenie a pochopenie nedostatkov kontroly prijímateľskej krajiny poskytne väčšiu motiváciu na zlepšovanie než audity a kontroly, ktoré v prijímateľskej krajine realizujú orgány zvonka;

               74.

               zastáva názor, že vyhlásenie krajiny o vierohodnosti posilní transparentnosť a zodpovednosť a poskytne medzinárodným darcom cenné informácie určené na vydanie podloženého posúdenia celkovej transparentnosti a spoľahlivosti štruktúry riadenia a zodpovednosti prijímateľskej krajiny;

               75.

               vyzýva Komisiu, aby prevzala iniciatívu a predložila návrh ostatným medzinárodným darcom, najmä Svetovej banke, s cieľom vyvinúť a implementovať takýto nástroj so súhlasom ostatných darcov; zdôrazňuje, že osobitná pozornosť sa musí venovať charakteru sankcií za zámerne zavádzajúce vyhlásenia o vierohodnosti;

               76.

               vyzýva Komisiu, aby informovala Európsky parlament o možnom časovom harmonograme týchto rokovaní;

         Začlenenie rozpočtu ERF do všeobecného rozpočtu EÚ

               77.

               víta záväzok Komisie „opätovne predložiť návrh na úplné začlenenie ERF do rozpočtu počas rokovaní o nasledujúcom finančnom rámci“ (14); vyzýva Komisiu, aby poskytovala parlamentnému Výboru pre kontrolu rozpočtu všetky informácie súvisiace s prípravou tejto iniciatívy;

               78.

               opätovne potvrdzuje svoju podporu začleneniu ERF do všeobecného rozpočtu EÚ, domnieva sa, že zahrnutie ERF do rozpočtu by umožnilo posilniť súdržnosť, transparentnosť a efektívnosť ERF, ako aj nástroj jeho kontroly;

         Prispôsobenie parlamentného dohľadu nástroju

               79.

               zastáva názor, že úlohou Európskeho parlamentu v súvislosti s rozpočtovou podporou je dbať na zodpovednosť Komisie za výsledky vynaložených výdavkov a že rozpočtová podpora predstavuje nástroj pomoci, ktorý si vyžaduje zmenu vnímania dohľadu, pričom sa treba odkloniť od kontroly vstupov a prejsť na kontrolu výsledkov na základe ukazovateľov;

               80.

               je presvedčený, že je povinný rozvíjať svoj súčasný spôsob práce s cieľom dosiahnuť tieto ciele; zastáva názor, že podvýbor pre dohľad nad rozpočtovou podporou zriadený Výborom pre kontrolu rozpočtu by bol účinným nástrojom na zabezpečenie toho, že vynaložená podpora zvýhodní obyvateľstvo prijímateľskej krajiny a že príspevky daňových poplatníkov na náklady na pomoc sa nespreneveria;

         Investičný nástroj

               81.

               pripomína, že v odsekoch 20 až 24 svojho uznesenia z 22. apríla 2008 o absolutóriu za plnenie rozpočtu šiesteho, siedmeho, ôsmeho a deviateho Európskeho rozvojového fondu za rozpočtový rok 2006 (15) vyjadril obavy z toho, že riadenie investičného nástroja Európskou investičnou bankou (EIB) je vyňaté z absolutória; ďalej pripomína, že zdroje ERF sú verejné prostriedky z príspevkov európskych daňových poplatníkov, a nie z finančných trhov;

               82.

               vyjadruje poľutovanie, rovnako ako ho vyjadril Dvor audítorov vo svojom stanovisku č. 9/2007 k návrhu nariadenia Rady o rozpočtových pravidlách, ktoré sa vzťahujú na 10. Európsky rozvojový fond (16), nad vytvorením dvoch samostatných oblastí riadenia, pretože to obmedzuje rozsah absolutória, vytvára dodatočné potreby na koordináciu medzi Komisiou a EIB a vytvára ťažkosti pri získavaní celkového obrazu dosiahnutých výsledkov;

               83.

               poznamenáva, že výročná správa EIB o investičnom nástroji obsahuje hlavne finančné informácie a veľmi málo – ak vôbec – informácií o výsledkoch rozličných financovaných programov;

               84.

               vyzýva EIB, aby sa zamerala na svoje predkladanie výsledkov a aby prezentovala kompletné, relevantné a objektívne informácie, pokiaľ ide o výsledky, stanovené ciele, dosiahnuté ciele a dôvody prípadných odchýlok, ako aj uskutočnené vyhodnotenia a prehľad výsledkov hodnotenia;

               85.

               zdôrazňuje, že EIB pôsobí v krajinách AKT v rámci dohody z Cotonou, ktorej primárnym cieľom je odstránenie chudoby a podpora udržateľného rozvoja, a preto EIB musí dodržiavať tieto ciele, pokiaľ ide o jej úverovú politiku voči týmto krajinám;

               86.

               vyzýva Komisiu, aby informovala Európsky parlament o osobitných postupoch, ktoré vytvorila s EIB s cieľom koordinovať úsilie týchto dvoch inštitúcií o dosiahnutie rozvojových cieľov EÚ, ako aj účinnosť týchto postupov;

               87.

               je znepokojený imidžom EIB, ktorá sa považuje za najmenej transparentnú, najmenej sa zodpovedajúcu a najmenej demokraticky kontrolovanú inštitúciu spomedzi všetkých orgánov, ktorým sa zverilo vykonávanie politík EÚ, ako aj verejných finančných inštitúcií;

               88.

               vyzýva EIB, aby v záujme EÚ a jej hodnôt a s cieľom zlepšiť verejné vnímanie EIB ako inštitúcie predložila dôkazy:

                           —

                           o tom, ako postupuje v duchu nariadenia Európskeho parlamentu a Rady (ES) č. 1049/2001 z 30. mája 2001 o verejnom prístupe k dokumentom Európskeho parlamentu, Rady a Komisie (17) a Aarhuského dohovoru z 25. júna 1998 o prístupe k informáciám, účasti verejnosti na rozhodovacom procese a prístupe k spravodlivosti v záležitostiach životného prostredia,

                           —

                           o tom, ako dodržiava globálne rozvojové záväzky EÚ a štandardy stanovené ostatnými multilaterálnymi rozvojovými bankami,

                           —

                           o tom, ako jej financovanie kapitálovo náročných projektov v oblastiach ťažby prispieva k odstráneniu chudoby,

                           —

                           o usmerneniach, ktoré vytvorila pre investovanie do energetiky, lesného hospodárstva, dopravy, vodného a odpadového hospodárstva, a o tom, ako sú jej investičné rozhodnutia plne v súlade s týmito usmerneniami,

                           —

                           o tom, že nízky počet environmentálnych odborníkov zamestnaných na plný úväzok v rámci personálu zodpovedného za preskúmanie celkového úverového portfólia a zabezpečenie zhody s príslušnými politikami je dostatočný,

                           —

                           o účinnosti jej mechanizmu podávania sťažností pre občanov s ujmou, ku ktorému by občania mimo EÚ tiež mali mať prístup,

                           —

                           o účinnosti opatrení prijatých s cieľom boja proti korupcii a praniu špinavých peňazí,

                           —

                           o jej kritériách na poskytovanie úverov súkromnému sektoru, ktoré zachádzajú ďalej, než sú základné finančné štandardy a úplnosť zoznamov konečných prijímateľov v prípade úverov poskytnutých súkromnému sektoru;

               89.

               vyzýva Komisiu, aby podrobne sledovala vykonávanie investičného nástroja s cieľom zabezpečiť, že tento nástroj napĺňa svoj cieľ rozvojového nástroja, a aby pravidelne informovala parlamentný Výbor pre rozpočtovú kontrolu o svojich zisteniach;

               90.

               vyzýva svoj Výbor pre kontrolu rozpočtu, aby posilnil svoje činnosti súvisiace s kontrolou finančných aktivít EIB, ktoré plne spadajú do zodpovednosti tohto výboru v súlade prílohou VI kapitolou V bodom 3 rokovacieho poriadku.

      (1)  Ú. v. EÚ C 286, 10.11.2008, s. 273.

      (2)  Ú. v. EÚ C 277, 31.10.2008, s. 243.

      (3)  Ú. v. ES L 317, 15.12.2000, s. 3.

      (4)  Ú. v. EÚ L 287, 28.10.2005, s. 1.

      (5)  Ú. v. ES L 314, 30.11.2001, s. 1, a Ú. v. ES L 324, 7.12.2001, s. 1.

      (6)  Ú. v. EÚ L 109, 26.4.2007, s. 33.

      (7)  Ú. v. ES L 156, 29.5.1998, s. 108.

      (8)  Ú. v. ES L 317, 15.12.2000, s. 355.

      (9)  Ú. v. ES L 191, 7.7.1998, s. 53.

      (10)  Ú. v. EÚ L 83, 1.4.2003, s. 1.

      (11)  Vyhlásenie Komisie v súvislosti s článkom 5 DCI, príloha k oznámeniu Komisie Európskemu parlamentu z 24. októbra 2006 [KOM(2006) 628].

      (12)  ISBN 978-92-79-10115-1; k dispozícii na internetovej adrese: http://ec.europa.eu/development/icenter/repository/LM_budget_support_fr.pdf

      (13)  Správa Komisie. Plánovanie a optimálne využívanie ľudských zdrojov Komisie so zreteľom na priority EÚ [SEK(2007) 530], s. 3, na adrese: http://www.europarl.europa.eu/meetdocs/2004_2009/documents/dv/sec_2007_5/sec_2007_530.pdf

      (14)  Pracovný dokument útvarov Komisie [SEK(2008) 2579]. Príloha k správe Komisie pre Európsky parlament o následných opatreniach k rozhodnutiam o absolutóriu za rok 2006, s. 86.

      (15)  Ú. v. EÚ L 88, 31.3.2009, s. 253.

      (16)  Ú. v. EÚ C 23, 28.1.2008, s. 3.

      (17)  Ú. v. ES L 145, 31.5.2001, s. 43.


title: Rozhodnutie Komisie (EÚ) 2015/877 zo 4. júna 2015, ktorým sa menia rozhodnutia 2009/568/ES, 2011/333/EÚ, 2011/381/EÚ, 2012/448/EÚ a 2012/481/EÚ s cieľom predĺžiť platnosť ekologických kritérií na udeľovanie environmentálnej značky EÚ určitým produktom [oznámené pod číslom C(2015) 3641] (Text s významom pre EHP)

text:
               6.6.2015

               SK

               Úradný vestník Európskej únie

               L 142/32

         ROZHODNUTIE KOMISIE (EÚ) 2015/877
   zo 4. júna 2015,
   ktorým sa menia rozhodnutia 2009/568/ES, 2011/333/EÚ, 2011/381/EÚ, 2012/448/EÚ a 2012/481/EÚ s cieľom predĺžiť platnosť ekologických kritérií na udeľovanie environmentálnej značky EÚ určitým produktom

         [oznámené pod číslom C(2015) 3641]

   (Text s významom pre EHP)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (ES) č. 66/2010 z 25. novembra 2009 o environmentálnej značke EÚ (1), a najmä na jeho článok 8 ods. 3 písm. c),
   po porade s Výborom Európskej únie pre environmentálne označovanie,
   keďže:

               (1)

               Rozhodnutie Komisie 2009/568/ES (2) stráca účinnosť 30. júna 2015.

               (2)

               Rozhodnutie Komisie 2011/333/EÚ (3) stráca účinnosť 7. júna 2015.

               (3)

               Rozhodnutie Komisie 2011/381/EÚ (4) stráca účinnosť 24. júna 2015.

               (4)

               Rozhodnutie Komisie 2012/448/EÚ (5) stráca účinnosť 12. júla 2015.

               (5)

               Rozhodnutie Komisie 2012/481/EÚ (6) stráca účinnosť 16. augusta 2015.

               (6)

               Bolo vykonané hodnotenie s cieľom potvrdiť relevantnosť a vhodnosť aktuálnych ekologických kritérií, ako aj súvisiacich požiadaviek na posudzovanie a overovanie stanovených v rozhodnutiach 2009/568/ES, 2011/333/EÚ, 2011/381/EÚ, 2012/448/EÚ a 2012/481/EÚ. Keďže proces revízie aktuálnych ekologických kritérií a súvisiacich požiadaviek na posudzovanie a overovanie ustanovených v uvedených rozhodnutiach sa začne v roku 2015, je vhodné predĺžiť obdobia platnosti uvedených ekologických kritérií a súvisiacich požiadaviek na posudzovanie a overovanie do 31. decembra 2018.

               (7)

               Rozhodnutia 2009/568/ES, 2011/333/EÚ, 2011/381/EÚ, 2012/448/EÚ a 2012/481/EÚ by sa preto mali zodpovedajúcim spôsobom zmeniť.

               (8)

               Opatrenia stanovené v tomto rozhodnutí sú v súlade so stanoviskom výboru zriadeného podľa článku 16 nariadenia (ES) č. 66/2010,

         PRIJALA TOTO ROZHODNUTIE:
   Článok 1
   Článok 3 rozhodnutia 2009/568/ES sa nahrádza takto:

      „Článok 3
      Ekologické kritériá pre skupinu výrobkov ‚tissue papier‘ a súvisiace požiadavky na posudzovanie a overovanie platia do 31. decembra 2018.“

   Článok 2
   Článok 4 rozhodnutia 2011/333/EÚ sa nahrádza takto:

      „Článok 4
      Ekologické kritériá pre skupinu produktov ‚kopírovací a grafický papier‘ a súvisiace požiadavky na posudzovanie a overovanie platia do 31. decembra 2018.“

   Článok 3
   Článok 4 rozhodnutia 2011/381/EÚ sa nahrádza takto:

      „Článok 4
      Ekologické kritériá pre skupinu produktov ‚mazadlá‘ a súvisiace požiadavky na posudzovanie a overovanie platia do 31. decembra 2018.“

   Článok 4
   Článok 4 rozhodnutia 2012/448/EÚ sa nahrádza takto:

      „Článok 4
      Ekologické kritériá pre skupinu produktov ‚novinový papier‘ a súvisiace požiadavky na posudzovanie a overovanie platia do 31. decembra 2018.“

   Článok 5
   Článok 4 rozhodnutia 2012/481/EÚ sa nahrádza takto:

      „Článok 4
      Ekologické kritériá pre skupinu produktov ‚potlačený papier‘ a súvisiace požiadavky na posudzovanie a overovanie platia do 31. decembra 2018.“

   Článok 6
   Toto rozhodnutie je určené členským štátom.

      V Bruseli 4. júna 2015

            Za Komisiu

         Karmenu VELLA

            člen Komisie

      (1)  Ú. v. EÚ L 27, 30.1.2010, s. 1.

      (2)  Rozhodnutie Komisie 2009/568/ES z 9. júla 2009, ktorým sa ustanovujú ekologické kritériá na udeľovanie environmentálnej značky Spoločenstva tissue papieru (Ú. v. EÚ L 197, 29.7.2009, s. 87).

      (3)  Rozhodnutie Komisie 2011/333/EÚ zo 7. júna 2011 o ustanovení ekologických kritérií na udeľovanie environmentálnej značky EÚ na kopírovací a grafický papier (Ú. v. EÚ L 149, 8.6.2011, s. 12).

      (4)  Rozhodnutie Komisie 2011/381/EÚ z 24. júna 2011, ktorým sa ustanovujú ekologické kritériá na udeľovanie environmentálnej značky EÚ pre mazadlá (Ú. v. EÚ L 169, 29.6.2011, s. 28).

      (5)  Rozhodnutie Komisie 2012/448/EÚ z 12. júla 2012, ktorým sa ustanovujú ekologické kritériá na udeľovanie environmentálnej značky EÚ pre novinový papier (Ú. v. EÚ L 202, 28.7.2012, s. 26).

      (6)  Rozhodnutie Komisie 2012/481/EÚ zo 16. augusta 2012, ktorým sa ustanovujú ekologické kritériá na udeľovanie environmentálnej značky EÚ pre potlačený papier (Ú. v. EÚ L 223, 21.8.2012, s. 55).